
Text rozhodnutia
Súd: Krajský súd Bratislava Spisová značka: 6S/318/2016 Identifikačné číslo súdneho spisu: 1016202709 Dátum vydania rozhodnutia: 24. 09. 2020 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2020:1016202709.3 ROZSUDOK V MENE SLOVENSKEJ REPUBLIKY Krajský súd v Bratislave ako správny súd v senáte zloženom z predsedu senátu Mgr. Mariána Degmu a sudcov JUDr. Andrey Kriškovej a JUDr. Otílie Belavej, v právnej veci žalobcu: Slovak Telekom, a.s., Bajkalská 28, Bratislava, IČO: 35 763 469, proti žalovanému: Úrad pre reguláciu elektronických komunikácií a poštových služieb, Továrenská 7, Bratislava, IČO: 42 355 818, za účasti: 1. ANTIK Telecom s.r.o., Čárskeho 10, Košice, IČO: 36 191 400, zast.: ADVOKÁTSKA KANCELÁRIA JUDr. Peter Kerecman spoločnosť s ručením obmedzeným, Rázusova 1, Košice, IČO: 36 588 725, 2. SWAN, a.s., (predtým BENESTRA, s. r. o.,), Landererova 12, Bratislava, IČO: 47 258 314, 3. Hedge Fund s. r. o., (predtým COMISTEL, s. r. o., VOIP Trade s. r. o.), Karpatské námestie 10A, Bratislava, IČO: 47 478 390, 5. Energotel, a.s., Miletičova 7, Bratislava, IČO: 35 785 217, zast.: ius aegis s. r. o., Nedbalova 12, Bratislava, IČO: 36 857 203, 6. Marlink s.r.o., Odborárska 5, Bratislava, IČO: 31 373 500, zast.: ČECHOVÁ & PARTNERS s. r. o., Staromestská 3, Bratislava, IČO: 47 249 129, 7. Orange Slovensko, a.s., Metodova 8, Bratislava, IČO: 35 697 270, 8. O2 Slovakia, s.r.o., Einsteinova 24, Bratislava, IČO: 35 848 863, zast.: BBH advokátska kancelária, s.r.o., Suché Mýto 1, Bratislava, IČO: 36 713 066, 9. Slovanet, a. s., Záhradnícka 151, Bratislava, IČO: 35 954 612, zast.: SVITOK a spol., s. r. o., Tomášikova 23/C, Bratislava, IČO: 36 863 980, 10. SWAN Mobile, a. s., (predtým SWAN, a.s.), Landererova 12, Bratislava, IČO: 35 680 202, 11. Towercom, a. s., Cesta na Kamzík 14, Bratislava, IČO: 36 364 568, 12. UPC BROADBAND SLOVAKIA, s.r.o., Ševčenkova 36, Bratislava, IČO: 35 971 967, o preskúmanie zákonnosti rozhodnutia žalovaného č. 17/PÚ/2016-303 zo dňa 11.10.2016, jednohlasne, takto r o z h o d o l : Krajský súd v Bratislave napadnuté rozhodnutie žalovaného Úradu pre reguláciu elektronických komunikácií a poštových služieb Číslo rozhodnutia: 17/PÚ/2016-303 zo dňa 11.10.2016 ako aj prvostupňové rozhodnutie žalovaného Číslo: 1726/OER/2016 zo dňa 30.06.2016 zrušuje a vec vracia Úradu pre reguláciu elektronických komunikácií a poštových služieb na ďalšie konanie. Krajský súd v Bratislave priznáva žalobcovi voči žalovanému právo na úplnú náhradu trov konania, o výške ktorej rozhodne správny súd po právoplatnosti tohto rozsudku samostatným uznesením. Krajský súd v Bratislave účastníkom právo na náhradu trov konania nepriznáva. o d ô v o d n e n i e : 1. V zákonnej lehote podanou žalobou zo dňa 14.12.2016 na Krajský súd v Bratislave (ďalej len správny súd) sa domáhal žalobca preskúmania zákonnosti a zrušenia rozhodnutia žalovaného Číslo: 17/PÚ/2016-303 vydaného dňa 11.10.2016, (ďalej aj len napadnuté rozhodnutie), ako aj jemu predchádzajúceho prvostupňového rozhodnutia Číslo: 1726/OER/2016 (ďalej aj len prvostupňové rozhodnutie) vrátenia veci žalovanému na ďalšie konanie a priznania náhrady trov konania. Priebeh administratívneho konania a rozhodnutia správnych orgánov. 2. Pripojený administratívny spis žalovaného okrem iných písomnosti obsahuje: Žiadosť žalobcu zo dňa 12.12.2013 o úhradu čistých nákladov vzniknutých pri vykonávaní povinností univerzálnej služby podľa § 53 zákona č. 610/2003 Z. z. o elektronických komunikáciách v znení neskorších predpisov (ďalej aj len zákon č. 610/2003 Z. z., resp. pôvodný zákon o elektronických komunikáciách, resp. ZEK) a § 53 ods. 1 a § 78 ods. 11 zákona č. 351/2011 Z. z. o elektronických komunikáciách v znení neskorších predpisov (ďalej aj len zákon č. 351/2011 Z. z., resp. zákon o elektronických komunikáciách), a to za obdobie rokov 2011 a január až júl 2012, spolu s Prílohami č. 1 a č. 2 - výpočet čistých nákladov na univerzálnu službu. Spis obsahuje viaceré výzvy žalovaného adresované žalobcovi na doplnenie dokladov a odpovede žalobcu, vyjadrenie právneho poradcu žalovaného - spol. Hillbridbes z 15.12.2014, výstup spol. PricewaterhouseCoopers Slovensko s. r. o., - Posúdenie nákladovej efektivity a primeranosti zaťaženia podniku poskytujúceho univerzálnu službu za roky 2011 a 2012 zo dňa 28.11.2014, vyjadrenia viacerých obchodných spoločností na dopyt žalovaného - poskytnutie údajov za telekomunikačnú činnosť za roky 2005 - 2012, písomnosť žalovaného zo dňa 07.04.2016 - priznanie postavenia účastníkov správnom konaní (pribratí účastníci tohto súdneho konania) o práve na úhradu zistených čistých nákladov vzniknutých pri vykonávaní povinnosti univerzálnej služby, vyjadrenie spol. Energotel, a. s., zo dňa 13.06.2016, výzva žalovaného účastníkom správneho konania zo dňa 26.05.2016 na vyjadrenie sa pred rozhodnutím. 3. Prvostupňovým rozhodnutím Číslo: 1726/OER/2016 zo dňa 30.06.2016, bolo žalovaným rozhodnuté, vo veci žiadosti žalobcu o úhradu čistých nákladov za poskytovanie univerzálnej služby za roky 2011 a 2012 tak, že žalobcovi podľa § 53 zákona č. 610/2003 Z. z. o elektronických komunikáciách v znení neskorších predpisov a zákona č. 351/2011 Z. z. nárok na úhradu čistých nákladov vzniknutých pri vykonávaní univerzálnej služby v rokoch 2011 a 2012 nevznikol, pretože jej poskytovanie nebolo pre žalobcu neprimeraným zaťažením. 4. V dôsledku žalobcom podaného rozkladu zo dňa 15.07.2016 vo veci rozhodol žalovaný napadnutým rozhodnutím Číslo: 17/PÚ/2016-303 zo dňa 11.10.2016 tak, že podaný rozklad žalobcu zamietol a prvostupňové rozhodnutie potvrdil. Žaloba 5. Žalobca považoval napadnuté rozhodnutie za nezákonné vychádzajúce z nesprávneho právneho posúdenia veci, zistenie skutkového stavu veci pokladal za nedostatočné na riadne posúdenie veci, napadnuté rozhodnutie pokladal za nepreskúmateľné pre nezrozumiteľnosť a nedostatok dôvodov, zároveň mal za to, že skutkový stav, ktorý vzal žalovaný za základ napadnutého rozhodnutia, bol v rozpore s administratívnymi spismi a nemal v nich oporu a zároveň došlo k podstatnému porušeniu ustanovení o konaní pred orgánom verejnej správy, ktoré mohlo mať za následok vydanie nezákonného rozhodnutia vo veci. 6. Žalobca súčasne namietal porušenie jeho základných práv - práva na prerokovanie veci bez zbytočných prieťahov, práva vlastniť majetok a práva na súdnu a inú právnu ochranu a na spravodlivé súdne konanie. 7. Poukázal na to, že zákonnosť rozhodovania a postupu žalovaného vo veci úhrady nákladov na univerzálnu službu za roky 2011 a 2012 ešte nebola predmetom súdneho prieskumu. Najvyšší súd SR však obdobné rozhodnutia žalovaného vo veci úhrady nákladov na univerzálnu službu za roky 2005 a 2006, 2007 a 2008, ako aj za roky 2009 a 2010 už na základe správnych žalôb podaných žalobcom preskúmaval, následne ako nezákonné zrušil a vrátil žalovanému na ďalšie správne konanie a nové rozhodovanie. V uvedených rozsudkoch vyslovil Najvyšší súd SR jednoznačné právne názory, závery a pokyny, ktoré boli nepochybne aplikovateľné aj v správnom konaní vo veci úhrady nákladov na univerzálnu službu za roky 2011 a 2012. 8. Viazanosť právnym názorom súdu je právnou povinnosťou orgánu verejnej správy, ktorej nerešpektovanie spôsobuje nezákonnosť takéhoto rozhodnutia orgánu verejnej správy. Záväznosť právnych názorov najvyššieho súdu vyslovených v príslušných rozsudkoch za predchádzajúce roky uznáva aj samotný žalovaný, keď v prvostupňovom rozhodnutí do právneho základu tohto svojho rozhodnutia výslovne zaradil aj rozsudky Najvyššieho súdu SR sp. zn. 5Sž/35/2011, 6Sž/13/2011 a 6Sž/24/2012. 9. Žalobca ďalej v stručnosti zhrnul právne názory, závery a pokyny Najvyššieho súdu SR, ktoré pri svojom rozhodovaní o nároku na úhradu nákladov na univerzálnu službu uplatnenom žalobcom za roky 2011 a 2012 žalovaný nezohľadnil. 10. Podľa rozsudku Najvyššieho súdu SR sp. zn. 5Sž/35/2011 z 19.07.2012 (ďalej aj len rozsudok pre roky 2007 a 2008) mal žalovaný: a) vykonať špeciálnu kalkuláciu čistých nákladov, aby bolo možné určiť, či poskytovanie univerzálnej služby predstavovalo pre žalobcu neprimerané zaťaženie (str. 23), b) vybrať kritériá pre posudzovanie neprimeraného zaťaženia tak, aby voľba kritérií nebola svojvoľná a neodôvodnená (str. 22), c) odôvodniť zvolenú a použitú metodiku pre posúdenie zaťaženia žalobcu tak, aby jeho postup bol transparentný a zrozumiteľný nielen pre odbornú, ale aj laickú verejnosť (str. 23), d) spoľahlivým spôsobom ustáliť, resp. neustáliť neprimerané zaťaženie žalobcu pri poskytovaní univerzálnej služby (str. 32), 11. Najvyšší súd SR v rozsudku pre roky 2007 a 2008 uviedol tiež nasledovné závery: a) kritériá pre posúdenie neprimeraného zaťaženia žalobcu vybral žalovaný nesprávne, zjednodušene a netransparentne a svojvoľne sa vyhol kalkulácii čistých nákladov na univerzálnu službu (str. 27), b) pri kritériách podielu bytových a nebytových účastníckych prípojok žalobcu na trhu žalovaný nevzal do úvahy náklady na zriadenie pripojenia a prístup k verejnej telefónnej službe, v čoho dôsledku nemohol relevantne posúdiť výdavky napr. na zriadenie a údržbu verejných telefónnych automatov (str. 24), c) 5% hranica významnosti nákladov na celkových nákladoch žalobcu nie je ničím podložená, a preto ju za objektívnu možno len ťažko považovať (str. 24), d) eurokonformný výklad žalovaného sa neriadil judikovaným pravidlom, v zmysle ktorého, sa od národného súdu vyžaduje interpretácia vnútroštátneho práva vo svetle znenia a účelu smernice, aby sa dosiahol (jej) výsledok, ale žalovaný postupoval v podstate opačne (str. 28), e) žalovaný pri svojom rozhodnutí dôsledne nerešpektoval judikatúru Európskeho súdneho dvora k danej problematike a napriek tomu, že na ňu poukazuje, jeho interpretácia je príliš zjednodušená (str. 30), 12. Najvyšší súd SR v rozsudku pre roky 2007 a 2008 tiež skonštatoval, že žalovaný je viazaný právnym názorom najvyššieho súdu vysloveným v tomto rozsudku a uložil mu (str. 31 a 32): a) opätovne posúdiť žiadosť žalobcu o úhradu čistých nákladov na poskytovanie univerzálnej služby, b) vybrané kritéria posúdenia neprimeraného zaťaženia žalobcu podrobne odôvodniť a prihliadnuť aj ku všetkým podkladom a námietkam predloženým žalobcom, ktoré žalovaný náležité vyhodnotí, c) vykonať kalkuláciu čistých nákladov v rozsahu potrebnom na posúdenie neprimeraného zaťaženia, d) vychádzať dôsledne z právnej úpravy zakotvenej v ustanovení § 53 zákona č. 610/2003 Z. z. a v čl. 12 a čl. 13 smernice o univerzálnej službe a príslušnej judikatúry Európskeho súdneho dvora, e) postupovať zákonným spôsobom podľa toho, či spoľahlivým spôsobom ustáli, resp. neustáli neprimerané zaťaženie žalobcu pri poskytovaní univerzálnej služby, f) svoje nové rozhodnutie dostatočne podrobne a zrozumiteľne odôvodniť tak, aby zodpovedalo procesnoprávnym i hmotnoprávnym predpisom, 13. Rovnako podľa rozsudku Najvyššieho súdu SR sp. zn. 6Sž/13/2011 z 29.02.2012 (ďalej aj len rozsudok pre roky 2005 a 2006) mal žalobca povinnosť: a) posúdiť nárok žalobcu podľa práva platného v dobe poskytovania univerzálnej služby (str. 23), b) vypočítať čisté náklady vynaložené na poskytovanie univerzálnej služby pred posúdením, či šlo o neprimerané zaťaženie (str. 28), c) náležíte odôvodniť, z akých dôvodov a na základe čoho použil pre posúdenie zaťaženia žalobcu zvolenú a použitú metodiku tak, aby jeho postup bol transparentný a zrozumiteľný nielen pre odbornú ale aj laickú verejnosť (str. 26), d) náležíte odôvodniť zmenu metodiky posudzovania neprimeraného zaťaženia (str. 28). 14. Žalobca namietal nesprávne právne posúdenie podmienok pre vznik práva na úhradu nákladov a porušenie zásady zákonnosti s tým, že podmienky pre vznik práva na úhradu nákladov na univerzálnu službu stanovovalo do 31.10.2011 ustanovenie § 53 pôvodného zákona o elektronických komunikáciách, podľa ktorého mal právo na úhradu nákladov na univerzálnu službu vždy, ak jeho výnosy z jej poskytovania boli nižšie ako náklady preukázateľne potrebné na jej poskytovanie. Toto právo na úhradu nákladov v takom prípade prináležalo žalobcovi do 31.10.2011 priamo zo zákona a žalovaný mohol len upraviť výšku kompenzácie straty zohľadnením v zákone výslovne predpokladaných faktorov, t. j. (i) nákladovej efektívnosti, (ii) neprimeraného zaťaženia a (iii) vznikajúcej výhody na trhu bolo len určitým korektívom vo vzťahu k výške priznanej kompenzácie a malo mať teda dopad len na prípadnú úpravu výšky kompenzovanej straty a v žiadnom prípade nemalo podmieňovať samotný vznik práva žalobcu na úhradu nákladov na univerzálnu službu. Tomuto výkladu jednoznačne prisvedčovala aj dikcia zákona, podľa ktorej mal žalovaný rozhodnúť o výške kompenzácie a nie o priznaní kompenzácie ako to tvrdí žalovaný, keďže samotná kompenzácia prináležala podľa vtedajšej právnej úpravy žalobcovi zo zákona vždy, ak boli jeho výnosy z univerzálnej služby nižšie ako náklady vynaložené na jej poskytovanie. 15. Od 01.11.2011 boli podmienky vzniku práva na úhradu nákladov na univerzálnu službu upravené v § 53 súčasného zákona o elektronických komunikáciách (z. č. 351/2011 Z. z.), ktorý zákon nahradil pôvodný zákon o elektronických komunikáciách a tento podmienil samotný vznik práva na úhradu nákladov univerzálnej služby existenciou neprimeraného zaťaženia podniku pri jej poskytovaní. 16. Podľa žalobcu žalovaný nemohol neskoršiu právnu úpravu uplatňovať a vzťahovať ju spätne na skoršie obdobia poskytovania univerzálnej služby, keďže takýto postup by bol v zjavnom rozpore so zákazom retroaktivity. 17. Podľa prvej vety § 53 ods. 2 pôvodného zákona o elektronických komunikáciách mal žalovaný na základe jeho žiadosti posúdiť: 1/ či zabezpečuje povinnosti vyplývajúce z poskytovania univerzálnej služby nákladovo efektívnym spôsobom, 2/ či je jej poskytovanie pre neho neprimeraným zaťažením. Práve prvý odsek § 53 pôvodného zákona o elektronických komunikáciách stanovoval podmienky, za ktorých vzniká právo na úhradu nákladov na univerzálnu službu. Zároveň žalobca nespochybnil správnosť výkladu čl. 12 a 13 Smernice Európskeho parlamentu a Rady 2002/22/ES zo dňa 07.03.2002 o univerzálnej službe a právach užívateľov týkajúcich sa elektronických komunikačných sietí a služieb (ďalej len Smernica) podaného Súdnym dvorom EÚ (ďalej aj len ESD) a Najvyšším súdom SR a tieto výklady považoval za správne a záväzné a stanovujúce podmienky. Podľa žalobcu zákonodarca podmienil vznik nároku na kompenzáciu nákladov znášaním neprimeraného zaťaženia až od 01.11.2011. 18. Žalobca mal za to, že postupom žalovaného pri posudzovaní jeho žiadosti v rozpore so zákonom došlo za strany žalovaného k porušeniu ústavného princípu legality právneho štátu podľa č. 2 ods. 2 Ústavy SR a bol presvedčený, že do 31.10.2011 právo na úhradu nákladov na univerzálnu službu mu vzniklo zo zákona v prípade, ak výnosy z univerzálnej služby boli nižšie ako náklady preukázateľne potrebné na jej poskytovanie. Na správnu úvahu žalovaného bolo ponechané výlučne posúdenie faktorov: 1/ nákladovej efektívnosti, 2/ neprimeraného zaťaženia, 3/ vzniku výhody na trhu, čo však vo vzťahu k výške priznanej kompenzácie malo mať dopad len na úpravu výšky kompenzovanej straty a nemalo podmieňovať samotný vznik práva na úhradu nákladov na univerzálnu službu. 19. Limity eurokonformného výkladu a ochrana legitímnych očakávaní. Podľa žalobcu záver žalovaného o tom, že eurokonformný výklad predstavuje právne relevantnú metódu výkladu nejasných ustanovení národného práva neobstojí. Podmienkou priameho účinku smernice je totiž skutočnosť, že priamou aplikáciou smernice nedôjde k uloženiu povinnosti jednotlivcom. Inými slovami, smernica a jej ustanovenia nemôžu byť priamo použiteľné, ak by táto aplikácia zakladala povinnosti jednotlivcom alebo ak by jej aplikácia bola k tiaži jednotlivca v prípade, ak sa neuskutočnila riadna transpozícia smernice do vnútroštátneho poriadku. Súdny dvor EÚ dospel vo svojej judikatúre k záveru, že ustanovenia smernice nemôžu byť považované za bezpodmienečné, to znamená, že smernica ako taká nemôže zakladať záväzky a povinnosti súkromným osobám, a rovnako sa na smernicu nemôžu odvolávať iné osoby pred vnútroštátnym súdom v prípade, ak by tým mohli byť poškodené práva súkromného subjektu. 20. Rovnako, v tomto prípade nie je možné dosiahnuť nepriamy účinok Smernice prostredníctvom jej eurokonformného výkladu. Takýto výklad musí chrániť základné právne zásady, medzi ktoré Súdny dvor EÚ zaradil najmä: i) zásadu právnej istoty a ii) zásadu zákazu retroaktivity, avšak to nevylučuje ostatné právne princípy a zásady, napríklad iii) zásadu ochrany dobrej viery. V opačnom prípade by nebolo možné dodržať princíp právnej istoty, nakoľko jednotlivec by sa nemohol spoľahnúť na platné znenie akéhokoľvek zákona, ale mal by vyhodnocovať aj jeho „eurokonformnosť" a sústavne predvídať tým vyvolaný možný postup „contra legem". Požiadavka právnej istoty je v prípade výkladu vnútroštátneho práva preto úplne legitímna. Prejavom právnej istoty pri nepriamom účinku je to, že aplikácia práva v konkrétnych situáciách musí byť predvídateľná. To znamená, že v závislosti na okolnostiach a formulácii ustanovenia, nemôže byť pravidlo eurokonformným výkladom interpretované tak, aby spôsobilo nečakané účinky. Okrem toho, Súdny dvor EÚ dospel pri určovaní hraníc eurokonformného výkladu pri interpretácii smerníc k záveru, že výklad nesmie znamenať novelizáciu konkrétneho národného predpisu. 21. Jedným z hlavných princípov, ktorý musí byť pri eurokonformnom výklade v zmysle judikatúry Súdneho dvora EÚ dodržaný, je aj princíp ochrany legitímnych očakávaní jednotlivca, ktoré vyplývajú pre jednotlivca ako adresáta práv a povinností zo znenia vnútroštátneho práva a žalovaný ako orgán verejnej správy musí ochranu tohto právneho princípu dôsledne rešpektovať. Žalobca uviedol, že pri poskytovaní univerzálnej služby konal v dobrej viere a spoliehal sa na to, že podmienky, za ktorých mu budú kompenzované čisté náklady vynaložené na poskytovanie univerzálnej služby ako povinnosti uloženej rozhodnutím správneho orgánu vo verejnom záujme, sú jasne definované v právnej úprave so silou zákona. Účelová aplikácia ustanovení zákonnej úpravy týkajúcej sa univerzálnej služby znamená zásadné zníženie právnej istoty. Tento prístup žalovaného predstavoval neprípustnú svojvôľu a bol v príkrom rozpore s (i) princípmi právnej istoty a (ii) ochrany legitímnych očakávaní a v kontexte danej veci aj so (iii) zákazom retroaktivity. 22. Ústavou dané obmedzenia podzákonnej právnej úpravy. 23. Žalobca poukázal na skutočnosť, že v období od 15.09.2004 do 31.10.2011 bol pojem neprimerané zaťaženie spájaný so zriaďovaním osobitného účtu univerzálnej služby vo vyhláške ako podzákonnom vykonávacom predpise. V § 2 ods. 2 Vyhlášky Ministerstva dopravy pôšt a telekomunikácii SR č. 501/2004 Z. z. o zriaďovaní a spravovaní osobitného účtu univerzálnej služby a o súvisiacich predpisoch v znení neskorších predpisov (ďalej len vyhláška) bolo uvedené: „Osobitný účet sa zriaďuje na základe žiadosti podniku poskytujúceho univerzálnu službu podľa § 50 ods. 4 zákona o úhradu čistých nákladov po posúdení, či poskytovanie univerzálnej služby predstavuje podľa predložených podkladov pre žiadajúci podnik neprimerané zatúženie. “. 24. Vydanie vyhlášky predpokladal § 50 ods. 7 pôvodného zákona o elektronických komunikáciách, podľa ktorého: „Podrobnosti o univerzálnej službe, o zriadení a spravovaní osobitného účtu ustanoví všeobecne záväzný právny predpis, ktorý vydá ministerstvo.". Podľa žalobcu pri vydávaní vyhlášky neboli rešpektované limity dané ústavou a zároveň považoval toto splnomocnenie na vydanie vykonávacieho predpisu za nedostatočne určité, pretože z neho jasne nevyplýva, aké otázky a v akom rozsahu majú byť vo vykonávacom právnom predpise upravené. 25. Právna doktrína k danej otázke uvádza: „Nie je možné akceptovať neurčité splnomocnenie na úpravu „podrobností". V súlade s legislatívnymi pravidlami je celkom neprípustné presúvať do neskorších vykonávacích právnych predpisov úpravu otázok, ktoré sa nepodarilo vyriešiť alebo dohodnúť pri príprave zákona. Zákony totiž musia upravovať všetky základné vzťahy v oblasti, ktorá je predmetom právnej úpravy. Nariadenie vlády, ako aj iný všeobecne záväzný právny predpis (pozn. vydaný na vykonanie zákona, teda aj vyhláška) sa musia pohybovať v medziach zákona, na vykonanie ktorého boli vydané. Nemôžu najmä rozširovať oblasť právnej regulácie nad rámec zákona, vypĺňať medzery v zákone a meniť alebo korigovať ustanovenia zákona." 26. Podľa žalobcu, ak zákonná úprava vymedzovala podmienky, za ktorých vzniká poskytovateľovi univerzálnej služby právo na úhradu nákladov na univerzálnu službu, upravoval zákon a toto právo žalobcu nebolo možné dodatočne obmedziť podzákonnou právnou úpravou, ktorá bez jednoznačného zákonného splnomocnenia zavádzala ďalšiu podmienku pre vznik tohto práva, a to posúdenie neprimeraného zaťaženia. 27. Žalobca mal za to, že napadnuté rozhodnutie bolo nepreskúmateľné pre nezrozumiteľnosť a nedostatok dôvodov, nakoľko tak v prvostupňovom ako aj v napadnutom rozhodnutí absentuje dostatočné a presvedčivé odôvodnenie voľby kritéria (podielu bytových a nebytových účastníckych prípojok v pevnom umiestnení na celkovom počte účastníckych prípojok v pevnom umiestnení). Podľa žalobcu bolo toto kritérium nepoužiteľné a účelovo zvolené a v zjavnom a priamom rozpore s princípmi proporcionality, nediskriminácie, objektivity a transparentnosti. Odôvodnenie voľby daného kritéria, ktoré poskytol žalovaný v napadnutom rozhodnutí nezodpovedalo požiadavke, ktorú už opakovane vyslovil Najvyšší súd SR (rozsudok 5Sž/35/2011 pre roky 2007 a 2008) a podľa ktorého mala byť zvolená metodika a postup žalovaného transparentná a zrozumiteľná nielen pre odbornú, ale aj laickú verejnosť. Odôvodnenie voľby tohto kritéria v napadnutom rozhodnutí takúto požiadavku vôbec nespĺňalo. 28. Pri vznesenej námietke nedostatočne zisteného skutkového stavu na riadne posúdenie veci žalobca uviedol, že pri zisťovaní skutkového stavu pochybil žalovaný najmä v tom, že: a) rozhodol, že poskytovanie univerzálnej služby nebolo pre žalobcu neprimeraným zaťažením bez toho, aby vypočítal čisté náklady vynaložené na jej poskytovanie, b) v rozpore s povinnosťou vždy vypočítať čisté náklady rozhodol o práve žalobcu na úhradu nákladov na univerzálnu službu v dvoch podmienených fázach (1/ vyhodnotenie samotnej možnosti, či môže byť poskytovateľ neprimerane zaťažený a ak áno, 2/ až potom sa pristúpi k vypočítaniu čistých nákladov vynaložených na poskytovanie univerzálnej služby), c) použil nevhodné kritérium podiel bytových a nebytových účastníckych prípojok v pevnom umiestnení žalobcu na trhu, d) neprípustne podmienil vznik práva žalobcu na úhradu nákladov na univerzálnu službu podielom na trhu verejnej telefónnej služby poskytovanej prostredníctvom pevnej telekomunikačnej siete nižšom ako 80%, e) nezohľadnil existujúcu rozhodovaciu prax iných európskych regulátorov v danej oblasti. 29. Výpočet čistých nákladov ako podmienka posúdenia neprimeraného zaťaženia. 30. Žalobca poukázal na to, že z dikcie § 53 zákona č. 351/2011 Z. z., ale najmä z čl. 12 a 13 Smernice, ako aj z výkladu týchto článkov Súdnym dvorom EÚ jednoznačne vyplýva, že vysloviť záver o tom, či bolo vykonávanie univerzálnej služby pre žalobcu neprimeraným zaťažením bolo možno len po tom, ako žalovaný ako národný regulačný orgán vykoná kalkuláciu čistých nákladov vynaložených na poskytovanie univerzálnej služby. Rovnako Najvyšší súd SR v rozsudku 5Sž/35/2011 uzavrel, že bolo povinnosťou žalovaného vykonať špeciálnu kalkuláciu čistých nákladov, aby bolo možné určiť, či poskytovanie univerzálnej služby predstavovalo pre žalobcu neprimerané zaťaženie (tento záver vyplýval z čl. 13 Smernice ako aj rozsudku ESD C-222/08 a takýto istý záver bol prijatý aj v rozsudku Najvyššieho súdu SR 6Sž/13/2011).Potom žalovaný pochybil, nakoľko sa neriadil s pre neho záväzným právnym názorom vysloveným vo vyššie uvedenom rozsudku najvyššieho súdu. Žalovaný pred rozhodnutím o jeho práve na úhradu nákladov na univerzálnu službu nesplnil si svoju povinnosť pred posúdením neprimeraného zaťaženia vypočítať čisté náklady na univerzálnu službu, čo vyplývalo z § 53 zákona o elektronických komunikáciách a čl. 12 a 13 Smernice ako aj výkladu týchto článkov ESD a Najvyšším súdom SR. 31. Dvojfázovosť posúdenia neprimeraného zaťaženia. 32. Žalobca mal za to, že žalovaný pochybil, keď v rozpore s povinnosťou vždy vypočítať čisté náklady rozhodol o práve žalobcu na úhradu nákladov na univerzálnu službu v dvoch podmienených fázach, ktorých predmetom malo byť 1/ vyhodnotenie samotnej možnosti, či môže byť vykonávaním univerzálnej služby neprimerane zaťažený a ak áno, 2/ až potom nasleduje výpočet čistých nákladov vynaložených na vykonávanie univerzálnej služby. 33. Podľa žalobcu záver žalovaného o dvojfázovosti postupu pri rozhodovaní o jeho práve na úhradu nákladov na univerzálnu službu bol motivovaný výlučne snahou žalovaného vyhnúť sa výpočtu čistých nákladov na poskytovanie univerzálnej služby. Tento postup bol v zjavnom rozpore so záväzným výkladom čl. 12 a 13 Smernice poskytnutým Súdnym dvorom EÚ, ako aj záväzným právnym názorom Najvyššieho súdu SR, v ktorom oba súdy dospeli k spoločnému záveru o povinnosti vždy vykonať výpočet čistých nákladov na vykonávanie univerzálnej služby pred tým, ako dôjde k posúdeniu neprimeraného zaťaženia, ktoré je podľa Smernice (nie však podľa § 53 pôvodného zákona o elektronických komunikáciách) podmienku priznania práva na úhradu nákladov na univerzálnu službu. 34. Rozhodovanie žalovaného sa malo pritom zakladať na jasných, zrozumiteľných, presných a presvedčivých dôkazoch, a tými boli v tomto prípade jednoznačne dôkladné výpočty nákladov a určenie čistých nákladov na poskytovanie univerzálnej služby. Ak sa žalovaný odmietal zaoberať nákladmi, odmietal tým zároveň základný dôkazný prostriedok, čím sa obe preskúmavané rozhodnutia stali spochybniteľnými. 35. Kritérium podiel bytových a nebytových účastníckych prípojok v pevnom umiestnení. 36. Žalovaný pri overení a kontrole primeranosti zaťaženia a voľbe kritéria pre posúdenie neprimeranosti zaťaženia nepostupoval v súlade so zákonom o elektronických komunikáciách, Smernicou, jej záväzným výkladom poskytnutým v judikatúre Súdneho dvora EÚ a ani záväzným právnym názorom Najvyššieho súdu SR. 37. Kritérium podielu na trhu nemohlo byť rozhodujúcim pre vyhodnotenie neprimeraného zaťaženia podniku najmä z dôvodu, že hodnotí stav na trhu len na základe počtu prípojok, pričom nemalo žiadnu výpovednú hodnotu ohľadom finančnej stránky, a to tak na strane ziskovosti, resp. výnosov uvedených prípojok, ako ani po stránke nákladov vynakladaných na zabezpečenie univerzálnej služby a ich vzájomného pomeru. Z daného kritéria preto nemožno vyvodiť závery žalovaného, že financovanie univerzálnej služby zo zisku nemohlo zhoršiť konkurencieschopnosť žalobcu, resp. jeho postavenie na trhu. Takéto tvrdenie bolo na základe uvedeného kritéria úplne neodôvodnené a nepreskúmateľné. 38. Žalobca poukázal na to, že musel na poskytovanie univerzálnej služby vynaložiť nemalé náklady. Prístup žalovaného bol však v podstate taký, že akákoľvek záťaž je vždy primeraná, pokiaľ je podnik schopný dosiahnuť zisk. Takýto prístup žalovaného postihoval žalobcu za jeho schopnosť spočívajúcu v tom, že dokázal dosiahnuť kladný hospodársky výsledok aj pri strate z poskytovania univerzálnej služby, a to na základe výnosov z iných svojich činností, ktoré s poskytovaním univerzálnej služby nemali nič spoločné, resp. výnosy z týchto činností nijakým spôsobom neboli generované poskytovaním univerzálnej služby. Žalovaný vzal do úvahy len kritérium trhový podiel vypočítaný z celkového počtu pripojených maloobchodných bytových a nebytových zákazníkov a úplne vylúčil zohľadnenie nákladov na zriadenie pripojenia. 39. Žalovaný sa neriadil ani právnym názorom Najvyššieho súdu SR a jeho pokynom „vybrané kritéria posúdenia neprimeraného zaťaženia žalobcu podrobne odôvodniť a prihliadnuť aj ku všetkým podkladom a námietkam predloženým žalobcom, ktoré náležíte vyhodnotí". 40. Podmienka podielu na trhu verejnej pevnej telefónnej služby nižšieho ako 80 %. 41. Žalobca mal za to, že kritérium podielu na trhu bytových a nebytových účastníckych prípojok v pevnom umiestnení nemôže byť rozhodujúcim pre vyhodnotenie neprimeraného zaťaženia žalobcu. Ak by aj také kritérium obstálo, žalovaný by teda jeho voľbu náležíte odôvodnil a bolo by ho možné považovať za zákonné (s čím žalobca nesúhlasil), aj v takom prípade bolo nutné považovať stanovenú podmienku podielu nižšieho ako 80% na relevantnom trhu pre vznik neprimeraného zaťaženia za nesprávnu, neobjektívnu, netransparentnú a svojvoľne určenú. 42. Kritérium podielu počtu prípojok na trhu bolo účelovo zvolené a malo len jednu zdanlivú výhodu - ľahkú formálnu preukázateľnosť, avšak prakticky žiadnu výpovednú hodnotu vo vzťahu k otázke skutočného zaťaženia žalobcu ako poskytovateľa univerzálnej služby, čím k objektívnemu posúdeniu primeranosti, resp. neprimeranosti zaťaženia poskytovateľa univerzálnej služby nijako neprispelo. Toto kritérium nebolo pri posudzovaní neprimeraného zaťaženia správne zvolené najmä preto, že: a) vôbec nezohľadňovalo celkovú situáciu na trhu, b) nevypovedalo o ziskovosti žalobcu (výnosy verzus náklady pri poskytovaní služby), c) bolo stanovené neobjektívne a účelovo, t. j. žalovaný stanovil toto kritérium v čase, kedy mu boli trhové podiely žalobcu známe niekoľko rokov spätne a to aj za sledované obdobie. 43. Žalobca pokladal napadnuté rozhodnutie za v zjavnom rozpore s princípmi: proporcionality, nediskriminácie, objektivity a transparentnosti. Mal za to, že jeho schopnosť dočasne financovať univerzálnu službu nemohla byť postačujúca na určenie jej primeranosti. 44. Možnosť analogického použitia kritéria podľa zákona č. 195/2000 Z. z. o telekomunikáciách. V danom prípade žalobca poukázal na to, že žalovaný argumentoval tým, že kritérium trhového podielu na počte prípojok nižšieho ako 80% nebolo stanovené objektívne aj preto, že v § 26 ods. 4 až 8 ho používala aj právna úprava v zákone č. 195/2000 Z. z. a potom žalovaný uplatnil nesprávny právny názor, že na podmienky poskytovania univerzálnej služby v rokoch 2011 a 2012 možno analogicky uplatňovať a vykladať ich na základe právnej úpravy účinnej do 31.12.2003. Pritom platnosť a účinnosť tejto právnej úpravy skončila pred poskytovaním univerzálnej služby v rokoch 2011 a 2012. 45. Nesúlad opatrenia žalovaného so zákonom o elektronických komunikáciách. 46. Žalobca poukázal na to, že obe preskúmavané rozhodnutia sa opierajú aj o § 2 ods. 2 Opatrenia Telekomunikačného úradu Slovenskej republiky z 09.02.2012, č. 0-28/2012 o úhrade čistých nákladov, o postupe pri posudzovaní neprimeraného zaťaženia a o zriadení a spravovaní osobitného účtu univerzálnej služby (ďalej len „opatrenie”). Vychádzajúc zo znenia § 53 súčasného zákona o elektronických komunikáciách, jeho zmyslu, účelu a cieľa tejto právnej úpravy mal žalobca za to, že na základe splnomocňovacieho ustanovenia § 54 ods. 7 nebol žalovaný oprávnený opatrením meniť princípy a podmienky úhrady čistých nákladov na univerzálnu službu, ktoré vyplývajú zo Smernice a súčasného zákona o elektronických komunikáciách takým spôsobom, že úhradu čistých nákladov v podstate vopred znemožnia. Napriek tomu, že kritériá posudzovania neprimeraného zaťaženia stanovené v § 2 ods. 2 opatrenia sú zamerané na zistenie ekonomickej a finančnej situácie poskytovateľa univerzálnej služby a zistenie jeho podielu na trhu, požiadavka na kumulatívne splnenie pevne stanovených hodnôt týchto kritérií vopred znemožňuje vytvorenie mechanizmu úhrady čistých nákladov na univerzálnu službu. 47. Možno odôvodnene predpokladať, a vyplýva to aj z § 50 ods. 5 súčasného zákona o elektronických komunikáciách, že za poskytovateľa univerzálnej služby bude vždy určený podnik (resp. viacero podnikov), ktorý má na poskytovanie univerzálnej služby isté finančné a technické predpoklady. Ak však majú byť opatrením stanovené kritériá pre priznanie kompenzácie splnené kumulatívne, pre akýkoľvek podnik s dobrým finančným a technickým zázemím je vopred vylúčené priznanie skutočnosti, že poskytovanie univerzálnej služby by mohlo pre tento podnik predstavovať neprimerané zaťaženie, a to bez ohľadu na výšku čistých nákladov vynaložených na poskytovanie univerzálnej služby. Určenie postupu pri hodnotení neprimeraného zaťaženia vo vykonávacom predpise nemôže popierať zmysel, ciele a účel Smernice a zákonnej úpravy, ktorá by mala túto smernicu transponovať do slovenského právneho poriadku. Z uvedeného teda vyplýva, že ak zákonná úprava vymedzovala podmienky, za ktorých vzniká poskytovateľovi univerzálnej služby právo na úhradu nákladov na univerzálnu službu, nebolo možné toto právo žalobcu dodatočne obmedziť, resp. vylúčiť podzákonnou právnou úpravou (či už vyhláškou ministerstva alebo opatrením žalovaného), ktorá tieto podmienky „konkretizuje" tak, že priznanie tohto práva fakticky znemožňuje. 48. Opatrenie tým, ako určuje jednotlivé kritériá posúdenia neprimeraného zaťaženia, reálne znemožňuje riadnu aktiváciu mechanizmu úhrady čistých nákladov spojených s poskytovaním univerzálnej služby, v dôsledku čoho je v rozpore s ustanovením § 53 ods. 1 a § 11 súčasného zákona o elektronických komunikáciách, ktorý je normou vyššej právnej sily a preto s ním opatrenie ako podzákonný vykonávací predpis nemôže byť v rozpore a ani odporovať jeho účelu a zmyslu. Žalovaný navyše uplatnil opatrenie retroaktívne na celý rok 2012, t. j. od 01.01.2012, čiže dva mesiace pred jeho účinnosťou dňa 01.03.2012. 49. Nezohľadnenie použiteľnej rozhodovacej praxe iných európskych regulátorov. 50. Žalobca v správnom konaní opakovane navrhol použitie relevantných kritérií používaných a akceptovaných v okolitých a porovnateľných členských štátoch EÚ. Žalobca tiež poukázal na to, že kritérium veľkosti trhového podielu sa pre jeho nevhodnosť v ostatných členských štátoch EÚ nepoužíva, resp. sa od jeho použitia už v minulosti upustilo. Žalovaný na jednej strane síce zastával kladné stanovisko k preberaniu vzorových praktík iných členských štátov EÚ, na strane druhej v tomto prípade a priori odmietol zohľadniť okolnosti vylúčenia alebo uplatnenie určitého kritéria zo skúsenosti a praxe iných európskych regulátorov bez toho, aby akýmkoľvek spôsobom vysvetlil dôvod, pre ktorý odmietal zohľadniť analogické použitie alebo vylúčenie určitého kritéria v podmienkach Slovenskej republiky. 51. Žalobca tiež namietal, že skutkový stav vzatý žalovaným do úvahy pri rozhodovaní bol v rozpore s administratívnym spisom a nemal v ňom oporu s tým, že žalovaný mal postupovať v konaní v súlade so zákonom a vziať do úvahy všetky dôkazy bez rozdielu v koho prospech svedčia. 52. Žalobca poukázal na podstatné porušenie ustanovení o konaní s následkom vydania nezákonného rozhodnutia, pričom išlo o porušenie jeho procesného práva vyjadriť sa nenariadením ústneho pojednávania v administratívnom konaní konajúcim orgánom verejnej správy, pričom mal za to, že správny orgán bol povinný nariadiť ústne pojednávanie v prípade, ak sú záujmy účastníkov konania protichodné (čo bol aj daný prípad) a preto bolo povinnosťou ústne pojednávanie nariadiť. 53. Žalobca v závere žaloby namietal aj porušenie zásady aktívnej súčinnosti účastníkov konania a správneho orgánu, namietal porušenie svojho práva vlastniť majetok a práva na pokojné užívanie majetku, práva na súdnu a inú právnu ochranu ako aj práva ne prerokovanie veci bez zbytočných prieťahov. 54. Replikou zo dňa 02.06.2017 žalobca reagoval na vyjadrenie žalovaného k podanej žalobe a zotrval na podaných námietkach. Vyjadrenie žalovaného. 55. Žalovaný sa k žalobe vyjadril písomným podaním zo dňa 31.03.2017 a navrhol žalobu ako nedôvodnú zamietnuť. 56. Na úvod namietol označenie žalovaného v žalobe, kde žalobca označil podľa § 180 ods. 1 zákona č. 162/2015 Z. z. Správny súdny poriadok (ďalej len „SSP“) ako žalovaného Úrad pre reguláciu elektronických komunikácií a poštových služieb a uviedol, že tento rozhodol o riadnom opravnom prostriedku podanom proti prvostupňovému rozhodnutiu. Podľa § 74 ods. 3 zákona č. 351/2011 Z. z. „Proti rozhodnutiu úradu podľa odseku 1 možno podať rozklad. O rozklade rozhoduje predseda úradu na základe návrhu ním zriadenej osobitnej komisie.“ Podľa § 180 ods. 1 SSP: „Žalovaným je orgán verejnej správy, ktorý rozhodol o riadnom opravnom prostriedku, ak je žalobcom fyzická osoba alebo právnická osoba.“ Vzhľadom na citované ustanovenia právnych predpisov sa žalovaný domnieval, že ako žalovaný mal byť označený predseda úradu. 57. Ohľadom námietky nesprávneho právneho posúdenia veci - nezohľadnenia právneho názoru Najvyššieho súdu Slovenskej republiky žalovaný uviedol, že si je plne vedomí viazanosťou právnym názorom súdu podľa § 191 ods. 6 SSP a rovnako aj § 250j ods. 7 zákona č. 99/1963 Zb. Občiansky súdny poriadok v znení neskorších predpisov (ďalej len „OSP“) do 30. júna 2016. V súvislosti s predmetným súdnym prieskumom v tomto konaní mal za to, že táto námietka nebola namieste a poukázal na to, že viazanosť právnym názorom súdu ako právna povinnosť orgánu verejnej správy, ktorej nerešpektovanie spôsobuje nezákonnosť rozhodnutia orgánu verejnej správy, ktorá má sama osebe viesť k zrušeniu nového administratívneho rozhodnutia, vydaného po zrušení predchádzajúceho rozhodnutia nie je možné uplatniť voči rozhodnutiam, ktoré ešte neboli predmetom súdneho prieskumu. 58. Najvyšší súd Slovenskej republiky rozhodnutia vo veci úhrady nákladov na univerzálnu službu už rozhodoval a preskúmaval a on v napadnutom rozhodnutí uviedol, že závery týchto rozhodnutí boli v oboch v tomto konaní preskúmavaných rozhodnutiach zohľadnené v takej miere, aby v zmysle zásady materiálnej rovnosti nedošlo k neodôvodneným rozdielom v skutkovo podobných rozhodnutiach týkajúcich sa úhrady čistých nákladov vzniknutých pri vykonávaní povinností univerzálnej služby. 59. Poukázal na to, že v prípade rozsudku Najvyššieho súdu SR sp. zn. 6Sž/24/2011 zo dňa 27.11.2013 bolo konštatovanie Najvyššieho súdu SR zo str. 26, ktoré uviedol žalobca v žalobe, vytrhnuté z kontextu. Najvyšší súd SR pred tým totiž konštatoval: „Vychádzajúc z ústavnej požiadavky, že každý má právo, aby sa v jeho veci rozhodovalo podľa relevantnej právnej normy, nárok na úhradu nákladov na univerzálnu službu sa posudzuje podľa právnej úpravy účinnej v dobe poskytovania univerzálnej služby. Pokiaľ si teda žalobca uplatnil nárok na úhradu nákladov za poskytovanie univerzálnej služby za roky 2009 a 2010, bolo potrebné posúdiť tento jeho nárok podľa práva platného v dobe poskytovania predmetnej univerzálnej služby. Za tohto stavu vo veci najvyššiemu súdu neostávalo nič iné ako sťažnosť, že pokiaľ žalovaný nepostupoval pri hmotnoprávnom posúdení nároku žalobcu podľa právnej úpravy účinnej v čase jeho vzniku, došlo k nesprávnemu právnemu posúdeniu veci. Vzhľadom na uvedené Najvyšší súd Slovenskej republiky napadnuté rozhodnutie žalovaného ako aj rozhodnutie správneho orgánu prvého stupňa podľa § 250j ods. 2 písm. a/ OSP zrušil a vec vrátil žalovanému na ďalšie konanie, v ktorom bude povinnosťou správneho orgánu na vec aplikovať správny právny predpis a dôsledne sa vysporiadať aj s ostatnými námietkami žalobcu. Najvyšší súd v tomto smere poukazuje na závery rozhodnutí NS SR sp. zn. 5SŽ/35/2011 a sp. zn. 6SŽ/13/2011 60. Najvyšší súd SR síce v rozsudku 6Sž/24/2011 poukázal na závery uvedené v rozsudku Najvyššieho súdu SR sp. zn. 5Sž/35/2011 zo dňa 19.07.2012 a v rozsudku Najvyššieho súdu SR sp. zn. 6Sž/13/2011 zo dňa 29.02.2012, ale sám sa vysporiadal iba s námietkou žalobcu súvisiacou s nesprávnym právnym posúdením, ktoré podľa žalobcu spočívalo vtom, že žalovaný neposudzoval nárok na úhradu nákladov na univerzálnu službu podľa právnej normy účinnej v dobe poskytovania univerzálnej služby, nakoľko aplikoval na správne konanie vo veci úhrady čistých nákladov vzniknutých pri poskytovaní univerzálnej služby v rokoch 2009 a 2010 ustanovenia zákona č. 351/2011 Z. z. a opatrenia Telekomunikačného úradu Slovenskej republiky č. 0-28/2012 zo dňa 09.02.2012 o úhrade čistých nákladov, o postupe pri posudzovaní neprimeraného zaťaženia a o zriadení a spravovaní osobitného účtu univerzálnej služby (ďalej len „opatrenie“), ktoré neboli účinné v čase poskytovania univerzálnej služby, za ktorý žalobca požadoval úhradu vzniknutých čistých nákladov, t. j. v rokoch 2009 a 2010. Túto námietku považoval za dôvodnú, na jej základe skonštatoval nesprávne právne posúdenie veci, napadnuté rozhodnutie rušil a vec vrátil úradu na ďalšie konanie. K ostatným námietkam žalobcu však nezaujal žiadne stanovisko. V správnych konaniach, ktoré predchádzali vydaniu rozsudku 6Sž/13/2011 a rozsudku 5Sž/35/2011 žalovaný postupoval podľa zákona č. 610/2003 Z. z. (ZEK) a Vyhlášky a použil pri posudzovaní nároku žalobcu odlišné kritériá ako v konaní, ktoré predchádzalo vydaniu rozsudku 6Sž/24/2011. Vtom konaní postupoval žalovaný podľa zákona o elektronických komunikáciách a opatrenia. Vzhľadom na túto skutočnosť nebolo jednoznačne jasné, ktoré závery vyplývajúce z rozsudku 6Sž/13/2011 a rozsudku 5Sž/35/2011 považoval Najvyšší súd SR pri prieskume rozhodnutia, ktoré vychádzalo z iného právneho posúdenia veci, za rozhodujúce. 61. Žalovaný v preskúmavaných rozhodnutiach skutkovú a právnu previazanosť meritórnej stránky správnych konaní za roky 2005-2006, roky 2007-2008 a roky 2009 -2010 nepopieral. Tým, že všetky vyššie uvedené rozsudky Najvyššieho súdu zaradil do právneho základu prvostupňového rozhodnutia, pristúpil k aplikácii zásady materiálnej rovnosti, ktorou sledoval to, aby v rámci jeho rozhodovacej činnosti nedošlo k neodôvodneným rozdielom v skutkovo podobných rozhodnutiach týkajúcich sa úhrady čistých nákladov vzniknutých pri poskytovaní univerzálnej služby. 62. Žalovaný v tejto súvislosti poukázal na protichodnosť námietok a tvrdení žalobcu, kde tento na jednej strane sám konštatoval účinnosť novej právnej úpravy od 01.11.2011 a z tohto dôvodu namietal podobnú rozhodovaciu prax v zmysle zásady materiálnej rovnosti, ale v žalobe vyjadril svoje presvedčenie o tom: „že právne názory a závery najvyššieho súdu obsiahnuté v rozsudkoch pre roky 2005 a 2006, 2007 a 2008 a 2009 a 2010, sú v plnom rozsahu aplikovateľné aj na správne konanie vo veci žiadosti o úhradu čistých nákladov za poskytovanie univerzálnej služby v rokoch 2011 a 2012 a to bez ohľadu na to, že rozhodovacia činnosť žalovaného v tomto správnom konaní predmetom prieskumu v správnom súdnictve doposiaľ nebola.“. Rozsudky Najvyššieho súdu SR boli však podľa jeho názoru aplikovateľné a dokonca záväzné pre žalovaného bez ohľadu na to, že boli vydané za účinnosti právnej úpravy platnej do 31.10.2011. 63. Podľa názoru žalovaného skoršie rozsudky, ktorými sa nerozhodovalo o úhrade čistých nákladov vzniknutých v súvislosti s poskytovaním univerzálnej služby za roky 2011/2012 nemohli byť pre neho priamo záväzné. Žalovaný však uviedol, že postupoval primerane so závermi predchádzajúcich rozsudkov. 64. Žalovaný považoval námietku porušenia zásady zákonnosti (nesprávne právne posúdenie podmienok pre vznik práva na úhradu nákladov) za neopodstatnenú, nakoľko výklad prezentovaný v žalobe bol v rozpore so znením Smernice, s cieľmi v nej uvedenými a rovnako aj s ustálenou judikatúrou Súdneho dvora EÚ. 65. Podľa čl. 1 Smernice jej cieľom je, okrem iného, zaoberať sa okolnosťami, za ktorých sú potreby koncových užívateľov na trhu dostatočne uspokojené. Tento cieľ má Smernica dosiahnuť tým, že zakladá práva koncových užívateľov a zodpovedajúce povinnosti podnikov poskytujúcich verejne prístupné elektronické komunikačné siete a služby. V snahe zabezpečiť poskytovanie univerzálnej služby, Smernica vymedzuje minimálny súbor služieb špecifickej kvality, ku ktorým musia mať všetci koncoví užívatelia prístup za prijateľné ceny. Bod 4 preambuly Smernici objasňuje, že zabezpečenie univerzálnej služby môže zahŕňať poskytovanie niektorej služby za ceny, ktoré sa odchyľujú od cien vyplývajúcich z bežných trhových podmienok. Tento cieľ teda sleduje primárne napĺňanie verejného záujmu. 66. Ďalším z cieľov Smernice je podpora účinnej hospodárskej súťaže. Tento cieľ slúži na vyváženie cieľa verejného záujmu, na ktorom je Smernica postavená. Potreba takéhoto vyvažovania vyplýva zo samotnej podstaty Smernice. 67. Vyvažovanie cieľa verejného záujmu v snahe predchádzať deformácii hospodárskej súťaže je základnou premisou čl. 12 a 13 Smernice, ktoré sa zaoberajú kalkuláciou nákladov vynaložených na poskytovanie univerzálnej služby a ich kompenzáciou na európskej úrovni (proces, ktorý na národnej úrovni reguluje § 53 zákona č. 351/2011Z. z.). Verejný záujem, si môže vyžadovať, aby boli niektoré služby poskytované za ceny nezodpovedajúce trhovým podmienkam, a teda značne nižšie, ako si to účinná hospodárska súťaž vyžaduje. Uloženie takejto povinnosti by mohlo spôsobiť niektorým menším podnikom značné náklady a obmedziť ich konkurencieschopnosť. Podniky, ktoré nie sú konkurencieschopné zase značne deformujú účinný priebeh hospodárskej súťaže. Práve preto dáva čl. 12 Smernice národným regulačným orgánom, akým je aj žalovaný, možnosť kalkulovať čisté náklady za poskytovanie univerzálnej služby, v prípade, že usúdia, že poskytovanie univerzálnej služby môže predstavovať neprimerané zaťaženie pre podniky. Možnosť kompenzácie nákladov, ktoré podnikom vzniknú pri poskytovaní univerzálnej služby, je teda logickým opatrením, ktoré sleduje cieľ podpory účinnej hospodárskej súťaže tým, že predchádza jej potenciálnej deformácii. 68. Avšak, zo znenia čl. 12 a 13 Smernice v žiadnom prípade nevyplýva, že podniky majú právo na automatickú kompenzáciu čistých nákladov. Práve naopak, Súdny dvor EÚ vo svojom rozsudku zo dňa 6. októbra 2010, vo veci C-389/08 Base NV a i. proti Ministerraad (ďalej len „rozsudok SD C-389/08“), bod 41 explicitne uvádza, že identifikácia nespravodlivého zaťaženia je nevyhnutným predpokladom na to, aby došlo k zavedeniu kompenzačného mechanizmu. Rovnaký záver formuloval Súdny dvor EÚ aj v rozsudku zo 6. októbra 2010 vo veci C-222/08 Európska komisia proti Belgickému kráľovstvu (ďalej len „rozsudok SD C-222/08“), bod 48. 69. Keďže účelom kompenzácie nákladov vzniknutých pri poskytovaní univerzálnej služby je predchádzať deformácii hospodárskej súťaže, je neprípustné, aby boli články interpretované spôsobom, ktorý by viedol k deformácii hospodárskej súťaže z opačnej strany, a to napríklad poskytovaním kompenzácie všetkých čistých nákladov podnikom, ktoré majú monopolné postavenie na trhu elektronických komunikácií. 70. Skutočnosť, že automatická kompenzácia čistých nákladov by mohla v istých prípadoch deformovať hospodársku súťaž jasne vyplýva aj z preambuly k Smernici, ktorej bod 4 preambuly uvádza, že kompenzácia pre podniky nemusí vyústiť do deformácie hospodárskej súťaže za predpokladu, že určeným podnikom sa uhradia vyvolané špecifické čisté náklady a za predpokladu, že čisté nákladové zaťaženie sa uhrádza konkurenčne neutrálnym spôsobom. V praxi žalovaný predpokladá, že by sa za účelom naplnenia tohto predpokladu vyžadovalo, aby mali v prípade vytvorenia kompenzačného mechanizmu do neho povinnosť prispievať všetky podniky pôsobiace na relevantnom telekomunikačnom trhu, a to vrátane samotného poskytovateľa univerzálnej služby. Príspevky do kompenzačného mechanizmu by pravdepodobne boli v praxi určené proporčne podľa trhových podielov jednotlivých prispievateľov. V tejto súvislosti žalovaný uviedol, že v prípade priznania kompenzácie žalobcovi, by tak mohlo dôjsť k paradoxnej situácii, kedy by boli účastníci trhu povinní kompenzovať takého hráča na trhu (žalobca), ktorý mal v rozhodnom čase vyše 80 % podiel na relevantnom trhu účastníckych prípojok v pevnom umiestnení. Aj uvedený príklad preukazuje potrebu skúmania, či mohol byť resp. či aj naozaj bol žalobca poskytovaním univerzálnej služby neprimerane zaťažený. 71. Fakt, že európsky zákonodarca zvolil formuláciu nemusí vyústiť do deformácie hospodárskej súťaže jasne implikuje, že za niektorých okolností automatická kompenzácia môže deformovať hospodársku súťaž. Automatická kompenzácia podniku s veľkým trhovým podielom - a to hlavne v prípade, že by sa na ňu skladali ostatné podniky na trhu elektronických komunikácií v zmysle čl. 13 bodu 1b) Smernice - by totiž iba posilňovala pozíciu trhového monopolu, oslabovala jeho konkurentov a tým pádom deformovala hospodársku súťaž. 72. Aby sa predišlo deformovaniu hospodárskej súťaže automatickým priznaním kompenzácie čistých nákladov, čl. 12 a 13 Smernice, ako aj § 53 zákona č. 351/2011 Z. z., dávajú národným regulačným orgánom právomoc voľnej úvahy. Na európskej úrovni čl. 12 Smernice podmieňuje kalkuláciu čistých nákladov teoretickou úvahou, či môže byť podnik neprimerane zaťažený poskytovaním univerzálnej služby. Článok 13 Smernice podmieňuje zavedenie mechanizmu na kompenzáciu faktickou úvahou, či, po výpočte čistých nákladov, je podnik naozaj neprimerane zaťažený poskytovaním univerzálnej služby. Potom na európskej úrovni majú národné regulačné úrady možnosť voľnej úvahy hneď v dvoch štádiách procesu rozhodovania o kompenzácii. Zároveň európske právo jasne uvádza, že pri výkone svojej právomoci priznať výšku kompenzácie musia národné regulačné orgány brať do úvahy skutočnosť neprimeraného zaťaženia. 73. Ak by žalovaný, ako navrhol žalobca, priznal automatickú kompenzáciu čistých nákladov vynaložených na poskytovanie univerzálnej služby, riskoval by tým deformáciu účinnej hospodárskej súťaže na slovenskom trhu elektronických komunikácií. Takýmto spôsobom by nesledoval, ale frustroval cieľ podpory účinnej hospodárskej súťaže. Avšak, automatické priznanie kompenzácie čistých nákladov nie je nutné, keďže samotný § 53 zákona č. 351/2011 Z. z. dáva žalovanému možnosť voľnej úvahy v rámci výkonu jeho právomoci rozhodnúť o výške kompenzácie. Napriek tomu, že skutočnosti, ktoré má žalovaný vziať pri výkone tejto právomoci do úvahy nie sú špecifikované priamo v slovenskom práve, má povinnosť si svoju právomoc voľnej úvahy interpretovať eurokonformne. Prostredníctvom eurokonfromného výkladu, dospel k záveru, že pri rozhodovaní o výške kompenzácie straty musí ako prvé zvážiť, či poskytovanie univerzálnej služby môže predstavovať pre žalobcu neprimerané zaťaženie. 74. Vzhľadom k tomu, že v odôvodnení prvostupňového rozhodnutia uviedol ako jeho právny základ aj Smernicu a v predmetnom správnom konaní aplikoval eurokonformný výklad, bol povinný na skutočnosti uvedené vyššie prihliadnuť. 75. Žalovaný konštatoval, že mnohé názory uvedené v žalobe (body 35 až 50) boli v rozpore s názormi Najvyššieho súdu SR, ktorý v rozsudku 5Sž/35/2011 na str. 21 a 22 konštatoval: „K námietke žalobcu, že žalovaný nesprávne podmienil priznanie nároku na úhradu čistých nákladov vynaložených žalobcom z vlastných zdrojov na poskytnutie univerzálnej služby vo verejnom záujme existenciou neprimeraného zaťaženia, najvyšší súd v zmysle citovaného ustanovenia § 53 ods. 1 a ods. 2 zákona č. 610/2003 Z. z., čl. 12. a 13. Smernice univerzálnej služby a rozsudku C-222/08 považuje za potrebné zdôrazniť, že neprimerané zaťaženie predstavuje podmienku pre vznik nároku na úhradu nákladov na poskytovanie univerzálnej služby, ktorá skutočnosť bola deklarovaná i v rozsudku ESD C-398/08 tak, že „z odôvodnenia čl. 21 smernice 2002/22 v tomto ohľade vyplýva, že zákonodarca Spoločenstva zamýšľal nadviazať mechanizmy náhrady čistých nákladov, ktoré môžu podniku vzniknúť na základe poskytovania univerzálnej služby, s existenciou nadmerného zaťaženia pre tento podnik. Zákonodarca spoločenstva, ktorý sa domnieval, že čisté náklady na univerzálnu službu nepredstavujú nevyhnutne nadmerné zaťaženie pre všetky dotknuté podniky, chcel v tejto súvislosti vylúčiť, aby akékoľvek čisté náklady na univerzálnu službu automaticky viedli k vzniku práva na náhradu.“ Preto túto námietku žalobcu najvyšší súd nemohol uznať za relevantnú.“. Samotný žalobca sa na záväzné závery a názory obsiahnuté v súvisiacom rozsudku Najvyššieho súdu SR odvolával na viacerých miestach žaloby. Rovnako Najvyšší súd SR v rozsudku 6Sž/13/2011 na str. 24 konštatoval: „Senát najvyššieho súdu súhlasil s názorom žalovaného, že z právnej úpravy nárokov na úhradu nákladov na univerzálnu službu vyplýva podmienenosť preukázania (ne)primeraného zaťaženia podniku poskytujúceho univerzálnu službu. Avšak táto povinnosť správnemu orgánu vyplýva až z právnej úpravy ustanovenej v § 53 ods. 1, 2 účinnej od 1.4.2006.“. Vzhľadom k tomu, že v znení ustanovenia § 53 ods. 1 a 2 zákona č. 610/2003 Z. z. nedošlo v období od 01.04.2006 do 31.12.2010 k zásadnej zmene, z citovanej časti rozsudku vyplýva, že sám Najvyšší súd SR uznal podmienenosť vzniku práva na úhradu nákladov na univerzálnu službu posúdením neprimeraného zaťaženia podniku, ktorý túto službu poskytuje. Z pohľadu správneho konania vo veci posudzovania nároku na úhradu vzniknutých čistých nákladov na poskytovanie univerzálnej služby je teda preukázané, že prvostupňový orgán bol povinný posudzovať neprimerané zaťaženie žalobcu za celé obdobie rokov 2011 a 2012. 76. Žalovaný poukázal na stranu 12 a 13 napadnutého rozhodnutia, kde cituje názor Najvyššieho súdu SR vyjadrený na str. 21 a 22 rozsudku 5Sž/35/2011: „K námietke žalobcu, že žalovaný nesprávne podmienil priznanie nároku na úhradu čistých nákladov vynaložených žalobcom z vlastných zdrojov na poskytnutie univerzálnej služby vo verejnom záujme existenciou neprimeraného zaťaženia, najvyšší súd v zmysle citovaného ustanovenia § 53 ods. 1 a ods. 2 zákona č. 610/2003 Z. z., článkov 12. a 13. Smernice univerzálnej služby a rozsudku C-222/08 považuje za potrebné zdôrazniť, že neprimerané zaťaženie predstavuje podmienku pre vznik nároku na úhradu nákladov na poskytovanie univerzálnej služby, ktorá skutočnosť bola deklarovaná i v rozsudku ESD C-398/08 tak, že „z odôvodnenia čl. 21 smernice 2002/22 v tomto ohľade vyplýva, že zákonodarca Spoločenstva zamýšľal nadviazať mechanizmy náhrady čistých nákladov, ktoré môžu podniku vzniknúť na základe poskytovania univerzálnej služby, s existenciou nadmerného zaťaženia pre tento podnik. Zákonodarca spoločenstva, ktorý sa domnieval, že čisté náklady na univerzálnu službu nepredstavujú nevyhnutne nadmerné zaťaženie pre všetky dotknuté podniky, chcel v tejto súvislosti vylúčiť, aby akékoľvek čisté náklady na univerzálnu službu automaticky viedli k vzniku práva na náhradu. “. Preto túto námietku žalobcu najvyšší súd nemohol uznať za relevantnú.“ Najvyšší súd SR takto reagoval na námietku žalobcu uvedenú na str. 2 rozsudku 5Sž/35/2011, kde uvádza: „Žalobca vytýkal žalovanému nesprávne právne posúdenie veci s odkazom na § 53 ods. 1 zákona č. 610/2003 Z. z., majúc za to, že podnik poskytujúci univerzálnu službu má právo na úhradu vynaložených nákladov len za splnenia podmienky, že výnosy za poskytovanie univerzálnej služby sú nižšie ako náklady preukázateľne potrebné na jej poskytovanie, pretože nie je zrejmé prečo by mal žalobca financovať z vlastného majetku poskytovanie univerzálnej služby vo verejnom záujme, ktorej poskytovanie mu nariadil žalovaný. 77. Z vyššie citovaných ustanovení (§ 53 ods. 1, 2) zákona č. 610/2003 Z. z. vôbec nevyplýva Žalovaným namietaná skutočnosť, že právo podniku na úhradu čistých nákladov je možné iba vtedy, ak poskytovanie univerzálnej služby je pre podnik neprimeraným zaťažením. Pokiaľ by zákonodarca bol obdobného názoru ako Žalovaný, t. j. pripúšťal by úhradu nákladov vynaložených na univerzálnu službu iba v prípade, že by tieto náklady boli neprimeraným zaťažením Žalobcu, tak by to výslovne uviedol v znení zákona. Zákonodarca namiesto toho v § 53 ods. 1 zákona jednoznačne stanovuje, že podnik poskytujúci univerzálnu službu má právo na náhradu vynaložených nákladov, ak výnosy z jej poskytovania sú nižšie ako náklady preukázateľne potrebné na jej poskytovanie.“. 78. Podľa názoru žalovaného z vyjadrení a konštatovaní Najvyššieho súdu SR bolo zrejmé, že nehodnotil situáciu z pohľadu európskeho práva, ako to žalobca uviedol v žalobe, ale reaguje na námietku žalobcu vzťahujúcu sa k nesprávnemu podmieneniu priznania nároku na úhradu čistých nákladov na poskytovanie univerzálnej služby existenciou neprimeraného zaťaženia. 79. Rovnako to bolo aj v prípade názoru Najvyššieho súdu SR vyjadrenom na str. 24 rozsudku 6Sž/13/2011, kde Najvyšší súd SR súhlasil s názorom žalovaného citovaným na str. 6: „V dôvodoch vyjadrenia žalovaný predovšetkým vyslovil nesúhlas s výkladom ust. § 53 zákona o elektronických komunikáciách prezentovaným žalobcom, že by poskytovateľ US mal mať nárok na úhradu čistých nákladov vždy, keď splní zákonnú podmienku - jeho výnosy z vykonávania povinností US sú nižšie ako náklady preukázateľne potrebné na poskytovanie US. Takýto výklad považoval za nelogický a nesprávny. Poukázal na to, že ustanovenie § 53 zákona je potrebné vykladať v celistvosti a vo vzájomnej previazanosti. Uviedol, že poskytovateľovi US vznikne právo na úhradu zistených čistých nákladov vzniknutých pri vykonávaní povinností US až po splnení všetkých zákonom určených podmienok, tzn. Poskytovateľ musí spĺňať aj podmienku, že poskytovanie US je pre neho neprimeraným zaťažením.“. 80. Žalovaný tak reagoval na námietku žalobcu, ktorú uviedol Najvyšší súd SR na str. 2 rozsudku 6Sž/13/2011: „Nesprávne právne posúdenie žalobca videl v nesprávnom výklade a aplikácii zákona o elektronických komunikáciách, pretože žalovaný podmienil nárok na úhradu čistých nákladov existenciou neprimeraného zaťaženia poskytovateľa univerzálnej služby nákladmi na univerzálnu službu. S takýmto postupom nesúhlasil, tvrdiac, že nemá oporu v ustanoveniach zákona, pretože zákon č. 610/20013 Z. z. nielenže nepodmieňuje úhradu nákladov na US tým, že musí ísť o neprimerané zaťaženie, ale úhrada nákladov na US je explicitne podmienená tým, že náklady žalobcu na US prevyšujú výnosy z jej poskytovania, a preto ak žalovaný tvrdil, že od posúdenia primeranosti, či neprimeranosti zaťaženia závisí právo, alebo ako uvádza úrad, nárok na kompenzáciu a na základe tohto tvrdenia bez ďalšieho odôvodnenia zamietol žiadosť o úhradu čistých nákladov v celom jej rozsahu, konal v rozpore s ustanoveniami tohto zákona, ktorý právo na úhradu nákladov nedeterminuje existenciou neprimeraného zaťaženia, spôsobeného poskytovaním US.“. 81. Žalovaný zastával názor, že z vyššie citovaných vyjadrení jednoznačne vyplýva, že Najvyšší súd SR uznal podmienenosť priznania nároku na úhradu čistých nákladov existenciou neprimeraného zaťaženia. 82. Žalovaný uviedol, že si bol vedomý, že sa ako správny orgán nemôže dovolávať priameho účinku Smernice proti žalobcovi. K tejto skutočnosti sa vyjadril aj Najvyšší súd SR v rozsudku 6Sž/13/2011 nasledovne: „Napriek tomu, že smernica 2002/22 v § 12, ktorá bola transponovaná do zákona č. 610/2003 Z. z. od počiatku, ustanovovala podmienenie priznania nákladov na poskytovanie univerzálnej služby neprimeraným zaťažením, žalovanému správnemu orgánu, ako národnému regulačnému orgánu neprislúcha oprávnenie dovolávať sa priamej účinnosti smernice.“ Žalovaný preto v rámci konania na prvom stupni, pristúpil k nepriamej aplikácii smernice, tzv. eurokonformnému výkladu ustanovení národného práva, ktorý bol do práva EÚ a následne do národného práva zavedený záväznými rozsudkami Súdneho dvora EÚ vo veci C-14/83, Sabine von Colson a Elisabeth Kamann proti Land Nordrhein-Westfalen a C-106/89, Marleasing SA proti La Comercial Internacionál de Alimentacion SA. 83. V súvislosti s použitím priameho účinku je však dôležité poukázať aj na rozsudok Súdneho dvora EÚ zo 06.10.2015 vo veci C-508/14 Český telekomunikačný úrad proti T-Mobile Czech Republic a. s., Vodafone Czech Republic a. s., v ktorom je v jeho výrokovej časti konštatovaný priamy účinok čl. 12 a 13 Smernice. Napriek tomu, že žalovaný sa ako štátny orgán nemôže dovolávať priameho účinku Smernice, túto možnosť majú ostatní účastníci správneho konania popri žalobcovi zo svojej pozície podnikov povinných prispievať (skladať sa) na osobitný účet univerzálnej služby v zmysle článku 13 bodu 1b) Smernice. Ak by sa boli účastníci správneho konania priameho účinku Smernice dovolali, žalovaný by bol - aj bez nutnosti preukazovať a odôvodňovať nepriamy účinok smernice - priamo viazaný čl. 12 Smernice. Ostatní účastníci konania (napr. viď podanie účastníka konania Energotel, a. s.) sa v správnom konaní osobitne domáhali použitia inštitútu neprimeraného zaťaženia. 84. Vo vyššie uvedenom rozsudku opísal Súdny dvor EÚ takzvaný „trojuholníkový vzťah“, v danom prípade teda vzťah operátor 1 - úrad - operátor 2. Ak úrad rozhoduje prípad udelenia kompenzácie za poskytovanie univerzálnej služby, do konania sú okrem relevantného operátora prizvaní aj iní operátori, ktorých záujmy môžu byť rozhodnutím úradu ovplyvnené. Za takýchto okolností sa priameho účinku čl. 12 a 13 Smernice môžu dovolávať práve títo operátori, takzvané tretie strany v konaní. Keďže sa budú priameho účinku dovolávať voči úradu, a nie inému operátorovi, úrad bude musieť použiť doktrínu priameho účinku aj napriek tomu, že jej použitím vytvorí povinnosti právnickej osobe. Európsky súdny dvor sa vyjadril, že za takýchto okolností, rozhodnutie úradu neuvalí na operátora povinnosti, ale bude na neho mať len negatívny dopad. 85. Žalovaný uviedol, že mal za to, že mal povinnosť interpretovať predmetné ustanovenie zákona o elektronických komunikáciách vo svetle vtedy platnej úpravy obsiahnutej v Smernici. 86. Súdny dvor EÚ v rozsudku z 10.04.1984 vo veci č. C-14/83, bode 26 formuloval povinnosť eurokonformného výkladu ako interpretačnú povinnosť vykladať vnútroštátne právo s prihliadnutím na znenie a účel smernice tak, aby sa dosiahol cieľ stanovený danou smernicou. Táto povinnosť sa vzťahuje na všetky akty vnútroštátneho práva a obzvlášť tie predpisy, ktoré boli špecificky prijaté za účelom implementácie európskeho práva do práva národného. Podľa rozsudku Súdneho dvora EÚ z 05.10.2004 v spojenej veci č. C-397/01 až C-403/01, bodu 112 táto povinnosť vychádza z právnej domnienky, že keď členský štát využil možnosť voľnej úvahy pri implementácii aktu Európskej únie, mal v úmysle v celom rozsahu si splniť povinnosti vyplývajúce zo smernice. 87. Prílohy č. 1 ZEK a č. 5 zákona o elektronických komunukáciách uvádzajú Smernicu v zozname prebraných právne záväzných aktov Európskej únie. Zároveň § 1 odsek 3 ZEK jasne hovorí, že zákonom o elektronických komunikáciách preberajú právne záväzky Európskej únie uvedené v už citovanej prílohe č. 1. Povinnosť eurokonformného výkladu sa teda vzťahuje - obzvlášť, no nie výhradne - na všetky ustanovenia zákona o elektronických komunikáciách, keďže boli prijaté za účelom implementácie európskeho práva. 88. V ďalšom žalovaný upozornil na účelovú nepresnosť tvrdenia žalobcu uvedenom v žalobe. Pojem neprimerané zaťaženie bol síce vo vyhláške spájaný so zriaďovaním osobitného účtu univerzálnej služby počas celého obdobia jej účinnosti, ale od 01.04.2006, kedy nadobudol účinnosť zákon č. 117/2006 Z. z. ktorým sa mení a dopĺňa zákon č. 610/2003 Z. z. o elektronických komunikáciách, bol tiež súčasťou ustanovenia § 53 ods. 2 ZEK. Túto skutočnosť konštatoval aj Najvyšší súd SR v rozsudku 6Sž/13/2011 na str. 24: „Senát najvyššieho súdu súhlasil s názorom žalovaného, že z právnej úpravy nárokov na úhradu nákladov na univerzálnu službu vyplýva podmienenosť preukázania (ne)primeraného zaťaženia podniku poskytujúceho univerzálnu službu. Avšak táto povinnosť správnemu orgánu vyplýva až z právnej úpravy ustanovenej v § 53 ods.1, 2 účinnej od 1.4.2006.“. 89. Žalovaný považuje Vyhlášku za relevantnú právnu normu upravujúcu poskytovanie univerzálnej služby v roku 2011, ktorá dopĺňa právnu úpravu uvedenú v zákone v znení platnom v roku 2011. 90. Podľa § 2 ods. 2 Vyhlášky sa osobitný účet zriaďuje na základe žiadosti podniku poskytujúceho univerzálnej služby podľa § 50 ods. 4 zákona o elektronických komunikáciách o úhradu čistých nákladov po posúdení, či poskytovanie univerzálnej služby predstavuje podľa predložených podkladov pre žiadajúci podnik neprimerané zaťaženie. 91. Žalovaný uviedol, že v správnom konaní nemohol svojvoľne ignorovať ustanovenie právneho predpisu a musel zabezpečiť jeho vykonanie v stanovenom rozsahu. Uvedené ustanovenie považoval za dostatočne jasné v tom zmysle, že normotvorca v procese zisťovania, posudzovania a následne možnej úhrady čistých nákladov považoval za potrebné posúdiť aj skutočnosť, či poskytovanie univerzálnej služby predstavuje podľa predložených podkladov pre žiadajúci podnik neprimerané zaťaženie, a to od okamihu účinnosti Vyhlášky. Iný výklad tohto ustanovenia, ktorý by smeroval k absencii toho posúdenia pred rozhodnutím o kompenzácii čistých nákladov žiadajúcemu podniku, by znamenal jeho nezákonný postup, t. j. postup contra legem. 92. Takýto postup by zároveň znamenal nepriamy negatívny zásah do práv podnikov, ktoré by boli následne povinné prispievať (skladať sa) na osobitný účet univerzálnej služby. Tieto podniky fakticky preplatia poskytovateľovi univerzálnej služby podstatnú časť čistých nákladov podľa § 54 ods. 1 ZEK. Vyššie uvedené ustanovenie Vyhlášky žalovaný nepovažoval za rozporné s ustanoveniami ZEK účinnými v roku 2011, ale za doplňujúce a spresňujúce procesný postup úradu v predmetnom konaní vtom zmysle, v akom bola Vyhláška ako vykonávací predpis k ZEK vydaná. 93. Žalovaný uviedol, že hodnotenie, či formulácia zákonného splnomocňujúceho ustanovenia v znení „podrobnosti o univerzálnej službe“ je z hľadiska ústavných a legislatívnych princípov neprípustné široká, a nebolo v jeho kompetencii, keďže nebol autorom ani zákona o elektronických komunikáciách, ani Vyhlášky. Rovnako mu ani neprináleží posudzovať súlad Vyhlášky, ako všeobecne záväzného právneho predpisu ministerstva s Ústavou SR. Pokiaľ je žalovanému známe, počas obdobia účinnosti vyhlášky, teda od 15.09.2004 do 31.10.2011, žiadny zo subjektov oprávnených podľa ČI. 130 ods. 1 Ústavy SR nepodal na Ústavnom súde SR návrh vo veci súladu právneho predpisu podľa ČI. 125 ods. 1 písm. b) Ústavy SR. 94. Podľa názoru žalovaného bolo odôvodnenie výberu kritéria pre rok 2011 v prvostupňovom rozhodnutí na posúdenie možnosti neprimeraného zaťaženie jasné, zrozumiteľné a dostatočne odôvodnené a žalobca v žalobe bližšie nešpecifikoval, v čom podľa jeho názoru spočívala nezrozumiteľnosť odôvodnenia. 95. Ústrednou námietkou žalobcu k nedostatočnému zisteniu skutkového stavu veci bolo, že žalovaný nepristúpil k výpočtu čistých nákladov, pričom tvrdil, že bol povinný čisté náklady vypočítať. 96. Žalovaný nesúhlasil s právnym názorom žalobcu o jeho a priori povinnosti vypočítať čisté náklady. Základným predpokladom pre identifikáciu povinností žalovaného je znenie a výklad príslušných právnych noriem, pričom v administratívnom konaní vychádzal z príslušných ustanovení ZEK a zákona o elektronických komunikáciách, vyhlášky, opatrenia a článkov 12 a 13 Smernice, judikatúry Súdneho dvora EÚ a aj rozsudkov Najvyššieho súdu SR 5Sž/35/2011 a 6Sž/13/2011. 97. Uviedol, že pri výklade jednotlivých ustanovení platnej právnej úpravy sa musel riadiť svojou povinnosťou vykladať vnútroštátne právo s prihliadnutím na znenie a účel relevantnej európskej smernice tak, aby sa dosiahol cieľ stanovený danou Smernicou. Vyvažovanie dvoch základných cieľov Smernice, a to podpory verejného záujmu na jednej strane a účinnej hospodárskej súťaže na strane druhej, je základnou premisou čl. 12 a 13 Smernice. V záujme dosiahnutia rovnováhy medzi týmito dvoma cieľmi, zastával názor, že dvojfázovosť procesu vyhodnocovania neprimeraného zaťaženia poskytovateľa univerzálnej služby vyplýva zo znenia čl. 12 a 13 Smernice a za účelom dosiahnutia cieľov Smernice ju bol povinný aplikovať pri interpretácií príslušných ustanovení národného práva. 98. Konkrétne z článkov 12 a 13 Smernice jednoznačne vyplývala nasledovná dvojfázovosť: i. Smernica v čl. 12 najskôr výslovne uvádza, že žalovaný vyhodnotí, či poskytovateľ univerzálnej služby môže byť neprimerane zaťažený („fáza 1“). Povinnosť vypočítať čisté náklady je v zmysle vyššie uvedeného článku jednoznačne a zreteľne podmienená zistením, že poskytovateľ univerzálnej služby môže byť poskytovaním univerzálnej služby neprimerane zaťažený. ii. Následne, v zmysle čl. 13 Smernice, je regulačný orgán povinný na základe vypočítaných čistých nákladov na univerzálnu službu zistiť, či je poskytovateľ univerzálnej služby skutočne neprimerane zaťažený („fáza 2“). 99. Na základe vyššie uvedených skutočností bol žalovaný toho názoru, že proces identifikácie neprimeraného zaťaženia je v zmysle čl. 12 a 13 Smernice zložený z dvoch na seba nadväzujúcich krokov (fáza 1, fáza 2). 100. V prvej fáze bolo potrebné vyhodnotiť možnosť, či môže byť poskytovateľ neprimerane zaťažený. Až v prípade kladnej odpovede bol povinný vypočítať čisté náklady na univerzálnu službu a na základe nich rozhodnúť, či k neprimeranému zaťaženiu skutočne prišlo. 101. Prihliadajúc na povinnosť vykladať § 53 ZEK a aj zákona o elektronických komunikáciách eurokonformne považoval žalovaný svoj postup v konaní za zákonný. 102. Prvostupňový orgán v súlade s vyššie uvedeným procesom posudzovania neprimeraného zaťaženia najskôr (t. j. ešte pred výpočtom čistých nákladov) skúmal, či pre žalobcu mohlo poskytovanie univerzálnej služby predstavovať neprimerané zaťaženie. 103. Na vyhodnotenie tejto otázky použil prvostupňový orgán za rok 2011 kritérium podielu na trhu. Výber a vhodnosť tohto kritéria prvostupňový orgán riadne zdôvodnil. Pre vyhodnotenie situácie v roku 2012 žalovaný aplikoval kritériá ustanovené opatrením a aj v tomto prípade svoj postup odôvodnil. 104. Na základe riadneho a podrobne odôvodneného postupu dospel v prvostupňovom konaní k záveru, že poskytovanie univerzálnej služby pre žalobcu nemohlo predstavovať neprimerané zaťaženie. 105. Na základe vyššie uvedeného záveru prvostupňového orgánu tak nebola splnená základná a jediná právna podmienka, ktorá bola rozhodná pre ďalší postup spočívajúci v povinnosti vypočítať čisté náklady. Z tohto dôvodu bol jeho postup, kedy nepristúpil k výpočtu čistých nákladov plne v súlade so zákonom o elektronických komunikáciách, Vyhláškou, článkami 12 a 13 Smernice, judikatúrou Súdneho dvora EÚ, ako aj ďalším súvisiacim rozsudkom, ktorý požadoval výpočet čistých nákladov vynaložených na poskytovanie univerzálnej služby až pred posúdením, či je poskytovateľ neprimerane zaťažený, t. j. pred posúdením v rámci „fázy 2“. 106. Dvojfázovosť vyhodnocovania neprimeranosti zaťaženia mala oporu aj v judikatúre Súdneho dvora EÚ, ktorý v rozsudku C-389/08 v bode 36 uviedol: „Treba konštatovať, že hoci ustanovenia článku 12 ods. 1 druhého pod odseku, ako aj prílohy IV smernice 2002/22 obsahujú pravidlá, podľa ktorých treba vypočítať čisté náklady na poskytovanie univerzálnej služby, pokiaľ národné regulačné orgány usúdili, že jej poskytovanie môže predstavovať nespravodlivé zaťaženie, ani z tohto článku 12 ods. 1, ani z nijakého iného ustanovenia tejto smernice nevyplýva, že by zákonodarca Spoločenstva mal v úmysle sám stanoviť podmienky, za ktorých sa uvedené orgány majú už vopred domnievať, že poskytovanie tejto služby môže predstavovať také nespravodlivé zaťaženie.“ Anglické znenie citovaného bodu pritom na „fázu 1“ odkazuje ako na tzv. „preliminary matter, t. j. voľným prekladom ako „predbežnú otázku“, ktorá predchádza výpočtu čistých nákladov. 107. Podľa vyššie citovaného rozsudku bolo konštatované, že regulačný orgán je povinný vypočítať čisté náklady až keď zistí, že poskytovanie univerzálnej služby mohlo pre podnik predstavovať neprimerané zaťaženie. 108. Rovnaké závery o dvojfázovosti posudzovania neprimeraného zaťaženia konštatoval Súdny dvor EÚ aj v rozsudku C-222/08 v bodoch 43 a 44. 109. Citované ustanovenie rozsudkov Súdneho dvora EÚ potvrdzuje podmienenosť výpočtu čistých nákladov práve zistením, že poskytovanie univerzálnej služby môže pre jej poskytovateľa byť neprimeraným zaťažením. Súdny dvor EÚ taktiež v citovanom bode potvrdil, že v žiadnom ustanovení Smernice neboli stanovené podmienky na kritérium, podľa ktorého by boli národné regulačné orgány povinné skúmať možnosť existencie neprimeraného zaťaženia. 110. Taktiež Najvyšší súd SR v rozsudku 5Sž/35/2011 potvrdil dvojfázovosť procesu vyhodnocovania neprimeraného zaťaženia: „Najvyšší súd vychádzajúc z citovaného ustanovenia § 53 ods. 2 a 3 zákona 610/2003 Z. z. a opätovne z čl. 12 a či. 13 Smernice, uvádza, že k výpočtu čistých nákladov dochádza potom, keď úrad na základe kritérií posúdi, či by mohlo dôjsť k neprimeranému zaťaženiu. Následne, ak k takému záveru dospeje, čisté náklady je povinný vypočítať. 111. Na základe vyššie uvedených názorov žalovaný uviedol, že až v situácii, keď národný regulačný orgán v rámci „fázy 1“ dospeje k záveru, že poskytovanie univerzálnej služby môže byť pre konkrétny podnik neprimeraným zaťažením, je regulačný orgán povinný podľa ustanovení článku 12 ods. 1 druhého pod-odseku smernice vypočítať čisté náklady. Po ich výpočte pristupuje k „fáze 2“, t. j. k vyhodnoteniu, či je konkrétny podnik skutočne neprimerane zaťažený. 112. V neposlednom rade však záver, že ku kompenzácii čistých nákladov na univerzálnu službu nemôže dôjsť bez preukázania existencie neprimeraného zaťaženia jednoznačne vyplýva aj z platného znenia článkov 12 a 13 Smernice. 113. Smernica zároveň obsahuje aj možnosť nevyhovenia žiadosti o úhradu čistých nákladov na univerzálnu službu, a to bez potreby výpočtu čistých nákladov na univerzálnu službu. K takémuto nevyhoveniu žiadosti môže dôjsť v zmysle čl. 12 Smernice v situácii, ak národný regulátor už v rámci vyhodnotenia „fázy 1“ usúdi, že poskytovanie univerzálnej služby nemôže predstavovať pre poskytovateľa univerzálnej služby neprimerané zaťaženie. 114. Vyššie uvedené je zároveň v súlade s logikou, účelom a cieľmi Smernice. Keďže účelom kompenzácie nákladov vzniknutých pri poskytovaní univerzálnej služby je predchádzať deformácii hospodárskej súťaže, je logické, že pri posudzovaní neprimeraného zaťaženia dôjde najskôr k posúdeniu, či poskytovanie univerzálnej služby vôbec pre podnik môže predstavovať neprimerané zaťaženie. V prípadoch, v ktorých má podnik silné dominantné postavenie je tak v zmysle Smernice možné už vo „fáze 1“ skonštatovať, že k neprimeranému zaťaženiu ani nemohlo dôjsť. K takémuto záveru (na základe riadne zvoleného a odôvodneného kritéria a postupu jeho vyhodnotenia) dospel aj žalovaný v danom prípade, kde v rozhodnom období predstavoval trhový podiel žalobcu vyše 84% účastníckych prípojok na relevantnom trhu č. 1 (prístup k verejnej telefónnej sieti v pevnom umiestnení pre bytových a nebytových zákazníkov) za rok 2011. 115. V tejto súvislosti žalovaný uviedol, že judikatúra Súdneho dvora EÚ nevylučuje možnosť, aby k nepriznaniu kompenzácie čistých nákladov na univerzálnu službu došlo aj bez výpočtu čistých nákladov. Takúto situáciu totiž predpokladá priamo znenie čl. 12 Smernice. 116. Žalovaný upozornil, že kontext všetkých citovaných vyjadrení Najvyššieho súdu SR aj Súdneho dvora EÚ je odlišný od kontextu, v ktorom rozhodol. Citované autority sa totiž vyjadrovali výlučne k nutnosti výpočtu čistých nákladov pre účely vyhodnotenia „fázy 2“, t. j. vyhodnotenia, či poskytovanie univerzálnej služby pre podnik skutočne predstavuje neprimerané zaťaženie. 117. Žalovaný súhlasil so žalobcom, že Najvyšší súd SR aj Súdny dvor EÚ podmieňujú priznanie kompenzácie čistých nákladov práve ich výpočtom. Ako však bolo žalovaným dôsledne odôvodnené vyššie, opačne rovnaký záver neplatí. 118. K nepriznaniu kompenzácie môže dôjsť ešte v rámci fázy 1, teda po vyhodnotení, že poskytovateľ univerzálnej služby nemôže byť neprimerane zaťažený nákladmi na univerzálnu službu, a teda ešte pred vypočítaním čistých nákladov na univerzálnu službu a posunom vyhodnocovania do fázy 2. 119. Žalovaný bol názoru, že dôsledne dodržal svoju povinnosť vychádzať z právnej úpravy uvedenej v § 53 zákona o elektronických komunikáciách a v článku 12 a 13 Smernice (práve táto obsahuje dvojfázový proces vyhodnocovania neprimeraného zaťaženia), ktorú mu „nepriamo“ uložil ďalší súvisiaci rozsudok. Zároveň ani neporušil povinnosť vypočítať čisté náklady, keďže táto povinnosť je znením čl. 12 a 13 Smernice, ako aj znením rozhodných častí rozsudku naviazaná až na štádium posudzovania, či k neprimeranému zaťaženiu podniku skutočne došlo (t. j. na fázu 2 posudzovania neprimeraného zaťaženia, ku ktorej v konaní nedošlo z dôvodu jej podmienenosti kladným výsledkom testu obsiahnutým vo „fáze 1“). 120. Žalovaný uviedol, že pri voľbe kritéria pre posúdenie neprimeraného zaťaženia počas fázy 1, ktorej cieľom je vyhodnotenie, či žalobca mohol byť poskytovaním univerzálnej služby neprimerane zaťažený, vychádzal okrem iného aj zo správy Orgánu európskych regulátorov pre elektronické komunikácie (BEREC-Body of European Regulators for Electronic Communications). Ten vo svojej správe z júna 2010 „Report on Universal Service-reflections for the future“ v odseku 2.2.2. „Assessment of the unfair burden“ (ďalej len „správa BEREC“) uvádza: „Aj napriek tomu, že existencia neprimeranej záťaže je všeobecne uznávaná ako jedna zo základných požiadaviek pre zriadenie mechanizmu financovania, nejestvuje spoločná (jednoznačná) definícia tohto pojmu. Vo väčšine prípadov národné regulačné orgány rozhodujú podľa svojho uváženia, či je podnik vystavený neprimeranej záťaži. Vyhodnocujú to prevažne na základe kritérií, ktoré sa týkajú podmienok na trhu a úrovne konkurencie na trhu, ako napríklad: • náklady a výnosy, • objem prevádzky, • počet účastníkov, • finančné postavenie podnikov, • podiel na trhu - v mnohých krajinách poskytovanie US nie je považované za neprimerané zaťaženie, pokiaľ podiel tržieb podniku určeného na poskytovanie US na trhu prístupu k verejnej telefónnej sieti v pevnom umiestnení prevyšuje 80 %, atď.“ 121. Žalovaný uviedol, že tento záver citoval v prvostupňovom rozhodnutí. Aj na základe citovanej správy sa rozhodol pre ukazovateľ, ktorý zohľadňoval trhový podiel na maloobchodnom trhu prístupu k verejnej telefónnej sieti v pevnom umiestnení pre bytových a nebytových zákazníkov, aby zistil, aké postavenie mal žalovaný na tomto trhu v čase poskytovania univerzálnej služby v roku 2011. Potom na str. 30 a 31 prvostupňového rozhodnutia konštatoval, že: „Všeobecne z ekonomickej praxe je preukázané, že najväčšiu váhu pri dosahovaní dlhodobého zisku má práve dosahovaný trhový podiel. Čím vyšší je podiel na trhu, tým vyššia je rentabilita (ziskovosť, výnosnosť, miera návratnosti - rate of return) z ľubovoľnej podnikateľskej činnosti. Keďže korelačná závislosť medzi podielom na trhu a ziskovosťou (resp. tržbami) je veľmi tesná, je oprávnené predpokladať, že ziskovosť je primerane ovplyvnená trhovým podielom.“ 122. Žalovaný uviedol, že ako vyplýva z odôvodnenia prvostupňového rozhodnutia, vzal pri výpočte podielu do úvahy aj skutočnosť, že žalobca bol v posudzovanom období poskytovateľom univerzálnej služby a vyčíslil podiel na trhu aj so započítaním prípojok zriadených za účelom poskytovania univerzálnej služby, pričom podiel žalovaného bol stále nad 80%. Vyhodnotením kritéria žalovaný dospel k záveru, že žalobca mal také postavenie na relevantnom trhu, že poskytovanie univerzálnej služby nemohlo zhoršiť jeho konkurencieschopnosť, tzn. postavenie na trhu a náklady na univerzálnu službu nepredstavovali pre neho neprimerané zaťaženie. 123. Poukázal na to, že prvostupňový orgán vo svojom rozhodnutí predložil dva grafy, ktoré preukazovali neexistenciu neprimeraného zaťaženia na strane žalobcu. Zdrojom bol dokument, ktorý zaslala spoločnosť Orange Slovensko, v pripomienkach dňa 30.06.2015. V závere sa uvádza: „Spoločnosť ST mala postavenie lídra na trhu pevného pripojenia, a teda konkurencia sa musela naopak snažiť udržať si svoj podiel na trhu. V prípade, ak by prišlo ku kompenzácii, podniky, ktoré budú nútené spolufinancovať náklady poskytovateľa US, budú neprimerane znevýhodnené. Poskytovateľ mal v rokoch 2005 a 2006 také silné postavenie na trhu, ktoré mu umožňovalo financovať náklady vznikajúce z poskytovania US bez toho, aby sa výrazne zmenilo jeho postavenie na trhu a stal sa menej konkurencieschopný bez možnosti smerovať zisk do investícií a rozvoja." 124. Žalovaný nepovažoval žalobnú námietku, podľa ktorej nepriznanie žiadnej kompenzácie žalobcovi nepochybne predstavuje nezákonné rozhodnutie za dôvodnú a relevantnú. Ako už bolo konštatované v prvostupňovom rozhodnutí, úhrada čistých nákladov vzniknutých pri vykonávaní univerzálnej služby nenastáva automaticky po podaní žiadosti poskytovateľom univerzálnej služby, ale iba v prípade, že tieto náklady predstavujú pre neho neprimerané zaťaženie. K námietke žalobcu súvisiacej s nepriznaním kompenzácie poskytovateľovi univerzálnej služby ako zásahom do jeho ústavných práv na ochranu jeho vlastníckeho práva sa už vyjadril aj Najvyšší súd SR. V rozsudku 5Sž/35/2011: „K námietke žalobcu na obmedzenie jeho vlastníckeho práva v zmysle čl. 20 Ústavy Slovenskej republiky najvyšší súd uvádza, že pokiaľ by došlo k neprimeranému zaťaženiu, tak potom nie je možné, aby uvedené náklady pripadli iba na ťarchu žalobcu.“ Najvyšší súd SR tu v súlade s konceptom právnej úpravy EÚ a aj slovenskej právnej úpravy jasne vyjadril, že neprimerané zaťaženie predstavuje podmienku pre vznik nároku na úhradu nákladov na poskytovanie univerzálnej služby, a teda že kompenzáciu nákladov nemožno priznať automaticky, a to ani s ohľadom na nárokovanú vynaloženú čiastku. 125. Žalovaný tiež uviedol, že v zmysle čl. 12 Smernice ako aj v zmysle judikatúry Súdneho dvora EÚ (napr. bod 36 rozsudku C-389/08 ) je regulačným orgánom poskytnutá diskrečná právomoc na voľbu kritéria pre vyhodnotenie, či poskytovanie univerzálnej služby môže alebo nemôže pre podnik predstavovať neprimerané zaťaženie (t. j. vyhodnotenie „fázy 1“). Na základe spisového materiálu bolo zrejmé, že v rozhodnom období (rok 2011) bol trhový podiel žalobcu nad hranicou 80 %. Žalovaný konštatoval, že jeho prijatý záver odôvodnení v napadnutom rozhodnutí, bol aj v súlade s praxou ostatných regulátorov. Materiálne podmienky pre vznik nároku žalobcu na úhradu čistých nákladov mu nevznikli. Námietky žalobcu o tom, aké má alebo nemá byť ním zvolené kritérium pre vyhodnotenie neprimeranosti zaťaženia (v tomto štádiu kritérium pre „fázu 1“), aký trh pritom má alebo nemá zvoliť resp. zadefinovať a ako zadefinoval rozhodný podiel na tomto trhu sú z pohľadu žalovaného snahou žalobcu o formálne napadnutie legitímnych záverov úradu v situácii, kedy materiálne podmienky na kompenzáciu čistých nákladov nevznikli. 126. Žalovaný poznamenal, že kritérium podielu na trhu nezohľadňuje iba izolovanú situáciu vo vnútri dotknutého podniku, ale odráža jeho postavenie vo vzájomnom postavení vo vzťahu k iným subjektom v prostredí hospodárskej súťaže. Iba takto definované kritérium je spôsobilé objektívne preukázať nielen vplyv na dotknutý subjekt z hľadiska jeho autonómnej schopnosti dlhodobo poskytovať službu vo všeobecnom verejnom záujme (univerzálnu službu), ale takisto určiť mieru vplyvu takto poskytovanej služby na to, akým spôsobom je dotknutá jeho schopnosť zotrvať a úspešne pôsobiť v relevantnom konkurenčnom prostredí. 127. Ohľadom námietok smerujúcich k voľbe kritéria pre posúdenie ne/primeranosti zaťaženia v dôsledku poskytovania univerzálnej služby a jeho aplikácii v predmetnom správnom konaní, žalovaný uviedol, že zvolil pre posúdenie neprimeranosti zaťaženia podniku kritérium podielu bytových a nebytových účastníckych prípojok v pevnom umiestnení žalobcu na celkovom počte účastníckych prípojok v pevnom umiestnení. 128. Podľa názoru žalovaného, kompenzácia čistých nákladov má predstavovať mechanizmus spravodlivej odplaty za poskytnutie služby vo všeobecnom záujme a zohľadňujúc skutočnosť, že tento mechanizmus explicitne počíta s presunom časti finančného zaťaženia na subjekty, ktoré sú spravidla v priamom konkurenčnom postavení voči podniku, v prospech ktorého má byť mechanizmus úhrady realizovaný, je de facto nevyhnutné skúmať situáciu na relevantnom trhu. Uvedenému zodpovedala aj požiadavka Smernice na to, aby prípadná realizácia kompenzačného mechanizmu mala čo najmenší vplyv na súťažné prostredie. 129. Žalovaný poukázal na prvostupňové rozhodnutie, kde bolo uvedené: „Spoločnosť ST mala postavenie lídra na trhu pevného pripojenia, a teda konkurencia sa musela naopak snažiť udržať si svoj podiel na trhu. V prípade, ak by prišlo ku kompenzácii, podniky, ktoré budú nútené spolufinancovať náklady poskytovateľa US, budú neprimerane zvýhodnené-?- Poskytovateľ mal v rokoch 2011 a 2012 také silné postavenie na trhu, ktoré mu umožňovalo financovať náklady vznikajúce z poskytovania US bez toho, aby sa výrazne zmenilo jeho postavenie na trhu a stal sa menej konkurencieschopný bez možnosti smerovať zisk do investícií a rozvoja.“. 130. Žalovaný poukázal na § 32 ods. 1 Správneho poriadku, podľa ktorého je správny orgán povinný zistiť presne a úplne skutočný stav veci a za tým účelom si obstarať potrebné podklady pre rozhodnutie. Podľa ods. 2 § 32 Správneho poriadku podkladom pre rozhodnutie sú okrem iného aj skutočnosti známe správnemu orgánu z jeho úradnej činnosti. Žalovaný preto využil v čase rozhodovania ako podklad skutočnosť, ktorá mu bola známa. Žalobca síce namieta, že tento zdroj údajov neexistoval v čase poskytovania univerzálnej služby v rokoch 2011-2012, ale nepredložil žiadny dôkaz, že použitý údaj nie je pravdivý a že keby bol žalovaný pristúpil k zisťovaniu údajov v čase poskytovania univerzálnej služby v rokoch 2011 a 2012, boli by údaje iné a mali by tak vplyv na zistenie skutkového stavu a teda aj na výsledok prvostupňového rozhodnutia. 131. Žalovaný uviedol, že v žiadnej časti napadnutého rozhodnutia neuplatnil právnu úpravu, ktorej platnosť sa skončila pred vznikom právnych vzťahov a nárokov z nich plynúcich. 132. Poukázaním na predchádzajúcu právnu úpravu a v nej stanovený podiel nižší ako 80% žalovaný neuplatnil právnu úpravu, ktorej platnosť a účinnosť sa skončila pred vznikom právnych vzťahov a nárokov z nich plynúcich. Žalovaný v prvostupňovom rozhodnutí odôvodnil použitie kritéria podiel bytových a nebytových účastníckych prípojok v pevnom umiestnení spoločnosti ST na celkovom počte účastníckych prípojok v pevnom umiestnení a jeho vyhodnotenie, pričom sa odvolával aj na správu Orgánu európskych regulátorov pre elektronické komunikácie z júna 2010 „Report on Universal Service- reflections for the future“. Ten v prieskume už priamo uvádza použitie 80% -nej hranice trhového podielu ako jedného z najpoužívanejších kritérií. 133. Žalovaný uviedol, že nakoľko kompetencie upravené v ustanovení § 6 ods. 3 zákona o elektronických komunikáciách neobsahujú vo vzťahu k nemu oprávnenie alebo povinnosť posudzovať súlad vykonávacieho právneho predpisu so zákonom o elektronických komunikáciách, a príslušne orgány, ktoré túto právomoc majú, takýto rozpor nekonštatovali, v správnom konaní nemohol svojvoľne ignorovať ustanovenia tohto právneho predpisu a musel zabezpečiť jeho vykonanie v stanovenom rozsahu. Ustanovenia opatrenia považoval za doplňujúce a spresňujúce jeho procesný postup v predmetnom konaní v tom zmysle, v akom bola opatrenie ako vykonávací predpis k zákonu o elektronických komunikáciách vydané. 134. V tejto súvislosti sa poukázal na to, že sa žalobca v roku 2013 obrátil na Krajskú prokuratúru Bratislava s podnetom, v ktorom namietala nesúlad opatrenia, konkrétne jeho § 2 ods. 2 so zákonom o elektronických komunikáciách. Konanie bolo vedené pod spis. zn. Kd 460/13. Krajská prokuratúra sa s názorom a tvrdeniami žalobcu nestotožnila a konanie o proteste prokurátora nezačala. 135. Žalovaný poukázal na to, že rozhodovacou praxou iných európskych regulátorov sa v konaní osobitne zaoberal. V prvostupňovom rozhodnutí zohľadnil správu BEREC týkajúcu sa prístupov jednotlivých regulátorov k vyhodnocovaniu neprimeraného zaťaženia. BEREC pritom predstavuje práve platformu pre výmenu informácií a skúseností národných regulátorov pri aplikácii regulácie elektronických komunikácií. V prvostupňovom rozhodnutí citovaná a zohľadňovaná správa BEREC zároveň predstavuje kompiláciu dovtedajšej praxe jednotlivých regulátorov. 136. Žalovaný zastával názor, že v prípade, ak boli kritériá pre posudzovanie neprimeraného zaťaženia stanovené platným právnym predpisom, musel v súlade s ČI. 2 ods. 2 Ústavy SR podľa neho postupovať a nemôže od jeho aplikácie upustiť na základe námietky že „toto kritérium nie je veľmi používaným nástrojom posudzovania neprimeraného zaťaženia v praxi členských štátov Európskej únie“. 137. Ohľadom vznesenej námietky rozporu skutkového stavu s obsahom administratívneho spisu, žalovaný mal za to, že takéto konštatovanie žalobcu uvedené v žalobe nebolo ničím podložené a preto túto námietku nepovažoval za relevantnú. 138. Žalovaný zotrval na názore vyjadrenom v napadnutom rozhodnutí ako aj v prvostupňovom rozhodnutí, že nebol dôvod pre nariadenie ústneho pojednávania. Zákon o elektronických komunikáciách ako osobitný zákon vo vzťahu k Správnemu poriadku nestanovoval povinné nariadenie ústneho pojednávania, ktorého cieľom je predovšetkým zistiť skutočný stav veci. Žalovaný uviedol, že mal dostatočné množstvo písomných podkladov pre jeho zistenie. Údaje v podkladoch predkladal samotný žalobca, či už na jeho žiadosť alebo v rámci rôznych vyjadrení predkladal vlastné návrhy. Povaha prejednávanej veci nebránila tomu, aby žalobca predkladal svoje návrhy v písomnej forme, rovnako predkladanie písomných návrhov v ničom neobmedzilo právo žalobcu vyjadriť sa. Zároveň bol názoru, že žalobcom navrhovaný obsah ústneho pojednávania by ani neprispel k objasneniu veci a zisteniu skutočného stavu veci, nakoľko aplikácia právnych noriem pri posudzovaní nároku žalobcu a pri postupe žalovaného a rovnako procesné postupy v správnom konaní ani nemôžu byť predmetom ústneho pojednávania, či dokazovania v správnom konaní. Procesné postupy v správnom konaní sú dané Správnym poriadkom, prípadne osobitnými právnymi predpismi a s ich aplikáciou sa príslušný správny orgán musí vysporiadať v odôvodnení rozhodnutia, čo v danej veci aj urobil. Pokiaľ účastník správneho konania s postupom správneho orgánu nesúhlasí, môže ho namietať podaním opravného prostriedku proti konkrétnemu rozhodnutiu. Žalobca mal možnosť navrhovať dôkazy aj v písomnej forme, pričom v žiadnej zo svojich žiadostí o nariadenie ústneho pojednávania nenavrhoval konkrétne nové dôkazy či podklady. Pokiaľ mal žalobca za to, že rozsah a spôsob dokazovania nie je dostatočný, mohol vykonanie nových dôkazov navrhnúť priamo a nie neurčito špecifikovať, že v danom stave správneho konania je nariadenie ústneho pojednávania, ktorého predmetom má byť rozsah a spôsob ďalšieho dokazovania, ak je vôbec potrebné, najúčelnejšou a najhospodárnejšou formou dokazovania, ktorá prispeje k objasneniu skutočností potrebných pre rozhodnutie. 139. Poukázal na to, že účastník administratívneho konania nemá na nariadenie ústneho pojednávania nárok, ak to neustanovuje osobitný zákon. Keďže zákon o elektronických komunikáciách povinné nariadenie ústneho pojednávania neustanovuje, nemal ani on zákonnú povinnosť ústne pojednávanie nariadiť. V tomto smere bola relevantná len povinnosť uviesť v odôvodnení rozhodnutia, ako sa vysporiadal s návrhom žalobcu a prečo nepovažoval nariadenie ústneho pojednávania za nevyhnutné, čo tento aj urobil. 140. Žalovaný odmietol porušenie zásady aktívnej súčinnosti žalobcom. Uviedol, že vždy umožnil žalobcovi realizáciu práva nazerania do spisov v súlade s § 23 Správneho poriadku, ktoré predstavuje konkretizáciu zásady aktívnej súčinnosti. Podklady sa do spisu zakladali v takom poradí, v akom na za sebou časovo nasledovali. Žalobcovi sa potom predložil kompletný spis k danému dňu nazerania do spisu a teda k danému dňu mal možnosť oboznámiť sa s jeho obsahom a teda aj s podkladom rozhodnutia. 141. Správny poriadok správnemu orgánu stanovuje výslovne povinnosť v § 33 ods. 2, a to dať účastníkom konania a zúčastneným osobám možnosť, aby sa pred vydaním rozhodnutia mohli vyjadriť k jeho podkladu i k spôsobu jeho zistenia, prípadne navrhnúť jeho doplnenie. Túto zákonnú povinnosť si žalobca mylne spája s „povinnosťou“ správneho orgánu priebežne oboznamovať účastníka konania o tom, že zakladá do spisu nové materiály, aké úkony vykonáva v rámci konania a dôkazy. Podľa § 23 ods. 1 Správneho poriadku je právom účastníkov konania, ich zástupcov a zúčastnených osôb nazerať do spisov. Toto právo si účastník konania môže uplatniť kedykoľvek počas správneho konania. Tomuto právu potom zodpovedá povinnosť správneho orgánu umožniť definovaným subjektom pri dodržaní ustanovení § 23 ods. 3 a 4 do spisu nahliadnuť. Aktívne využívanie vyššie uvedeného práva je ale plne na strane účastníka konania a nie je povinnosťou správneho orgánu priebežne ho k jeho uplatneniu vyzývať. 142. Vyjadril presvedčenie, že v danej veci viedol a Krajskému súdu aj predložil úplný žurnalizovaný a originálny spisový materiál, vrátane originálov dokladov o doručení rozhodnutia, či iných dôležitých písomností a obsahuje všetky podklady, ktoré využil pre vydanie rozhodnutia. 143. Vzhľadom na koncept právnej úpravy úhrady čistých nákladov na univerzálnu službu, z ktorej vyplýva, že kompenzáciu nákladov nemožno priznať automaticky, keďže je závislá od posúdenia neprimeraného zaťaženia, a to bez ohľadu na nárokovanú čiastku mal žalovaný za to, že nedošlo k porušeniu práva žalobcu vlastniť majetok a práva na pokojné užívanie majetku. 144. Podľa názoru žalovaného napadnuté rozhodnutie, ako aj prvostupňové rozhodnutie spĺňalo všetky náležitosti ustanovené v § 47 Správneho poriadku. Žalovaný sa v ňom vysporiadal s právnym posúdením veci, keď presne uviedol a odôvodnil, ktoré právne normy považoval za relevantné pre posúdenie žiadosti žalobcu. Vysporiadal sa aj so skutkovými okolnosťami, keď v odôvodnení uviedol postup, akým k zisteniu skutočností relevantných pre vydanie rozhodnutia dospel a vysporiadal sa aj s námietkami a vyjadreniami, nie len žalobcu, ale aj ďalších účastníkov predmetného správneho konania. 145. Žalovaný upozornil na fakt, že zákon o elektronických komunikáciách vo svojich ustanoveniach nestanovuje striktne lehotu, v ktorej mal povinnosť o žiadosti o úhradu čistých nákladov rozhodnúť, a preto sa na toto konanie vzťahujú lehoty ustanovené v § 49 Správneho poriadku, ktoré tento právny predpis zároveň umožňuje predĺžiť. Ako vyplýva z administratívneho spisu, žalovaný pri predlžovaní lehôt pre rozhodnutie dodržal príslušné ustanovenia Správneho poriadku a sám žalobca sa nikdy nedomáhal opatrení proti nečinnosti, ktoré by prichádzali pri nedodržaní lehôt pre rozhodnutie do úvahy. 146. Záverom žalovaný nesúhlasil, aby Krajský súd v prípade vydania zrušujúceho rozsudku vyslovil žalobcom navrhovaný záväzný právny názor. Návrhy žalobcu smerujúce k priznaniu automatickej kompenzácie čistých nákladov, boli v rozpore so záväznými názormi Najvyššieho súdu SR vyjadrenými v súvisiacom a ďalšom súvisiacom rozsudku, čl. 12 a 13 Smernice ako aj ustálenej judikatúre Súdneho dvora EÚ. Vyjadrenie účastníka v 1 rade - ANTIK Telecom 147. Účastník konania v 1/ rade navrhol žalobu zamietnuť. K námietke nesprávneho právneho posúdenia veci - nerešpektovanie právneho názoru a záveru Najvyššieho súdu SR vo veci úhrady nákladov na univerzálnu službu vyjadrený v jeho rozsudkoch za roky 2005 a 2006, 3007 a 2008, 2009 a 2010 účastník konania uviedol, že s ňou nesúhlasí, nakoľko žalovaný posúdil vec podľa v danom čase platného právneho predpisu (zákon č. 610/2003 Z. z., resp. od 01.11.2011 - zákon č. 351/2011 Z. z.), ktorý interpretoval eurokonformne - v súlade so Smernicou. 148. Účastník mal za to, že žalobcom prezentovaný postup automatického priznania kompenzácie čistých nákladov bol v rozpore so závermi, ktoré Najvyšší súd SR vyjadril v súvisiacich rozsudkoch. Žalovaný podľa účastníka konania uvedené rozhodnutia Najvyššieho súdu SR rešpektoval a vysporiadal sa s nimi a na základe eurokonformného výkladu § 53 zákona č. 610/2003 Z. z. s ohľadom na právnu úpravu obsiahnutú v čl. 12 a čl. 13 Smernice a s prihliadnutím na judikatúru Súdneho dvora EÚ dospel k záveru, že celý proces rozhodovania o úhrade čistých nákladov na poskytovanie univerzálnej služby je rozdelený do dvoch fáz, pričom v prvej je potrebné vyhodnotiť samotnú možnosť, či môže byť poskytovateľ univerzálnej služby neprimerane zaťažený a v prípade kladnej odpovede je potrebné pristúpiť k výpočtu čistých nákladov a na základe nich rozhodnúť, či k neprimeranému zaťaženiu skutočne aj prišlo - druhá fáza. Dvojfázovosť postupu pri posudzovaní neprimeraného zaťaženia od 01.11.2011 podľa zákona č. 351/2011 Z. z. bola priamo implementovaná znením § 53 ods. 2, 3 zákona č. 351/2011 Z. z. Poukázal na to, že postupom žalovaného nemohlo prísť k nezákonnému zásahu do majetkových práv žalobcu, nakoľko nárok na úhradu nákladov na poskytovanie univerzálnej služby nevzniká priamo na základe zákona a nenastáva ani automaticky po podaní žiadosti poskytovateľom univerzálnej služby, ale iba v prípade, ak poskytovanie univerzálnej služby predstavuje neprimerané zaťaženie. 149. Účastník konania nesúhlasil ani s námietkou žalobcu ohľadom eurokonformného výkladu zákona č. 610/2003 Z. z., ktorý podľa žalobcu predstavuje účelové a neprípustné obchádzanie zákona, čo je v rozpore s princípmi právnej istoty a ochranou legitímnych očakávaní. Poukázal na to, že z judikatúry Súdneho dvora EÚ vyplýva pre všetky členské štáty povinnosť vždy vykladať a aplikovať vnútroštátne právo v súlade s právom EÚ a táto povinnosť platí aj v prípade smerníc, a to obzvlášť tých, ktoré boli neboli správne, úplne a dôsledne implementované do slovenského právneho poriadku. Podľa účastníka konania nedošlo ani k žiadnemu uloženiu povinnosti žalobcovi nad rámec zákona č. 610/2003 Z. z., keďže eurokonformným výkladom § 53 tohto zákona v kontexte Smernice, keďže žalovaný žiadne nové povinnosti voči žalobcovi nevyvodil, ale iba procesne stanovil postup pri posudzovaní jeho žiadosti o úhradu nákladov za poskytovanie univerzálnej služby. 150. Účastník konania nepovažoval za dôvodnú ani námietku žalobcu o použití nevhodného kritéria žalovaným - podiel bytových a nebytových prípojok v pevnom umiestnení na trhu. Záverom účastník konania sa nestotožnil ani s námietkami žalobcu ohľadom ním vytýkaných procesných vád konania a napadnutého rozhodnutia. Vyjadrenie účastníka v 2 rade - SWAN Mobile 151. Tento účastník konania vo svojom písomnom vyjadrení k žalobe zo dňa 16.02.2017 vyjadril názor, že žalovaný rozhodol o nákladoch na poskytovanie univerzálnej služby za kalendárne roky 2011 a 2012 správne z dôvodu, že poskytovanie tejto služby nebolo pre žalobcu neprimeraným nákladom. Podľa účastníka konania žalobcom požadované čisté náklady vzniknuté pri poskytovaní univerzálnej služby boli neprimerane vysoké a tento ich nijakým spôsobom neodôvodnil. Vyjadrenie účastníka v 4 rade - Energotel 152. V písomnom vyjadrení k žalobe zo dňa 22.02.2017 účastník konania ju ako nedôvodnú navrhol zamietnuť. Mal za to, že žalovaný v predmetnom administratívnom konaní nebol povinný postupovať podľa rozsudkov Najvyššieho súdu SR už skôr vydaných, nakoľko tieto sa týkali konkrétnych správnych konaní a boli záväzné pre žalovaného v týchto konkrétnych správnych konaniach, ale nie v tomto konaní. 153. Podľa účastníka konania vnútroštátne orgány aplikácie práva sa majú vždy usilovať o eurokonformný výklad vnútroštátneho práva, t. j. výklad v súlade so smernicou, aby sa tak zabezpečil reálny účinok Smernice bez ohľadu na to, či ustanovenia použité pri výklade majú alebo nemajú priamy účinok. Všetky normy práva EÚ majú bez ohľadu na ich právnu silu alebo priamy účinok prednosť pred akoukoľvek vnútroštátnou normou. Podľa názoru účastníka konania z dikcie zákona č. 610/2003 Z. z. rovnako ako zákona č. 351/2011 Z. z. vyplýva, že posudzovanie neprimeraného zaťaženia má vplyv nielen na výšku prípadnej kompenzácie, ale aj na posúdenie skutočnosti, či žalobcovi nárok na úhradu nákladov za poskytovanie univerzálnej služby mohol vzniknúť. 154. Účastník zastával názor, že žalovaný postupoval správne, keď posudzoval aj skutočnosť, či poskytovanie univerzálnej služby predstavuje pre žalobcu neprimerané zaťaženie, nakoľko účelom Smernice bolo, aby sa podnikom poskytujúcim univerzálnu službu nenahrádzala náhrada vždy, ale iba ak tieto náklady predstavujú pre takýto podnik neprimerané zaťaženie. 155. Účastník konania poukazujúc na rozsudok Súdneho dvora EÚ C-508/14 uviedol, že články 12 a 13 Smernice sa majú vykladať v tom zmysle, že majú priamy účinok a jednotlivci sa na ne môžu priamo odvolávať. Podľa účastníka žalovaný postupoval správne, keď pri posudzovaní nároku žalobcu posudzoval aj existenciu neprimeraného zaťaženia, nakoľko táto podmienka vyplýva aj z právnej úpravy zákona č. 610/2003 Z. z. v spojení s Vyhláškou, ako aj zákona č. 351/2011 Z. z. v spojení s Opatrením, ktoré všetky právne predpisy interpretoval žalovaný eurokonformne, v súlade so Smernicou, jej cieľmi tak, aby sa naplnil jej účel, ktorým je, aby sa poskytovateľom univerzálnej služby nenahradili všetky náklady na jej poskytovanie, ale iba tie, ktoré predstavujú neprimerané zaťaženie. Pri použití čl. 12 ods. 1 Smernice je evidentné, že posudzovanie neprimeraného zaťaženia pozostáva z dvoch krokov, resp. fáz ako to označil žalovaný, pričom prvá fáza je zameraná na vyhodnotenie samotnej možnosti, či môže byť poskytovateľ univerzálnej služby neprimerane zaťažený a až v prípade pozitívneho vyhodnotenia nasleduje druhá fáza spočívajúca vo výpočte čistých nákladov na univerzálnu službu. 156. Ohľadom voľby kritérií za účelom posúdenia možnosti neprimeraného zaťaženia účastník konania mal za to, že táto bola ponechaná žalovanému a bolo na jeho úvahe, aké kritéria a metódy pre posudzovanie neprimeraného zaťaženia zvolí. 157. Záverom uviedol, že právo na úhradu čistých nákladov na poskytovanie univerzálnej služby nemá žalobca (poskytovateľ univerzálnej služby) automaticky, ale iba v prípade, ak sú splnené podmienky a tieto v danom prípade na základe posúdenia splnené neboli a preto nemohlo dôjsť ani k zásahu do žalobcovho práva vlastniť majetok. Vyjadrenie účastníka v 5 rade - Marlink 158. Vo svojom vyjadrení zo dňa 17.02.2017 v plnom rozsahu súhlasil s právnou argumentáciou žalovaného v napadnutom ako aj prvostupňovom rozhodnutí a mal za to, že žalovaný postupoval vo vzťahu k priznaniu úhrady čistých nákladov pri poskytovaní univerzálnej služby žalobcom plne v súlade so zákonom a žalobcovi nevznikol nárok na ich kompenzáciu. Vyjadrenie účastníka v 6 rade - Orange Slovensko 159. Účastník konania v 6 / rade (ďalej aj len OSK) vyjadril názor, že napadnuté rozhodnutie žalovaného je vecne správne, vychádzajúce zo spoľahlivo zisteného skutkového stavu, pokladá ho za zrozumiteľné, jasne a presvedčivo zdôvodnené a preto navrhol žalobu ako nedôvodnú zamietnuť. Súhlasil so záverom žalovaného, že žalobcovi nevznikol nárok na úhradu čistých nákladov vzniknutých pri vykonávaní univerzálnej služby a zároveň celom rozsahu poukázal na argumentáciu žalovaného uvedenú v rozhodnutiach č. 17/PÚ/2016-303 zo dňa 11.10.2016 (napadnuté rozhodnutie) a č. 1726/OER/2016 zo dňa 30.06.2016 (prvostupňové rozhodnutie). 160. Spoločnosť OSK nesúhlasila s námietkou žalobcu, že vydaním napadnutého rozhodnutia bola porušená zásada zákonnosti, nakoľko skutočnosť, či poskytovanie univerzálnej služby predstavovalo pre žalobcu neprimerané zaťaženie, nemohla v zmysle právnych predpisov platných do 31.10.2011 podmieňovať vznik práva na úhradu nákladov na univerzálnu službu. V tejto súvislosti žalobcom predložený výklad zákona č. 610/2003 Z. z. o elektronických komunikáciách v znení platnom do 31.10.2011 (ďalej len „ZEK"), argumentácia princípmi legality právneho štátu a limity eurokonformného výkladu, spol. OSK považuje za hrubú dezinterpretáciu ustanovení zákona a naopak, aplikáciu a interpretáciu príslušných ustanovení ZEK vykonanú žalovaným v predmetnom rozhodnutí považuje za vecne správnu. 161. Spoločnosť OSK bola názoru, že právne predpisy v znení do 31.10.2011 požadovali posúdenie kritéria neprimeraného zaťaženia ako predpokladu pre priznanie úhrady nákladov na poskytovanie univerzálnej služby. 162. Podľa spol. OSK argumentácia žalobcu nemala oporu v znení príslušných ustanovení ZEK a predstavuje vyslovene špekulatívnu, ničím nepodloženú interpretáciu právneho predpisu. Ustanovenie § 53 ods. 2 ZEK v znení platnom v posudzovanom období neuvádza, že by na základe posúdenia, či poskytovanie univerzálnej služby predstavuje pre jej poskytovateľa neprimerané zaťaženie, mal žalovaný znížiť výšku požadovanej kompenzácie tak ako to tvrdil žalobca. Naopak, z ustanovenia §53 ods. 2 ZEK vyplýva, že toto kritérium sa uplatní na žiadosť podniku ako celok, teda až na základe posúdenia uvedeného kritéria mohol žalovaný dospieť k záveru, či poskytovateľovi univerzálnej služby vznikol nárok na poskytnutie náhrady alebo nie. Podľa spol. OSK je teda znenie ustanovenia § 53 ods. 2 OSK celkom jednoznačné a v rozpore s tým, čo tvrdí žalobca, ktorý vyžadoval od žalovaného, aby vyhodnotil kritérium neprimeraného zaťaženia ako základný predpoklad pre priznanie nároku na poskytnutie požadovanej náhrady. 163. Podľa spol. OSK takáto interpretácia zákona, teda priznanie nároku na náhradu nákladov až potom, čo bolo zistené, že poskytovanie univerzálnej služby predstavovalo pre žalobcu neprimerané zaťaženie, zároveň jednoznačne vyplýva zo znenia a účelu smernice o univerzálnej službe a aj zo zámeru zákonodarcu, ktorý príslušný právny predpis prijal. Ustanovenie § 53 ZEK predstavuje transpozíciu smernice o univerzálnej službe do právneho poriadku SR a účelom slovenského zákonodarcu teda bolo prevziať túto normu únijného práva do vnútroštátneho právneho poriadku tak, aby bol v plnej miere dosiahnutý jej účel. Potom bolo pri aplikácii tohto právneho predpisu potrebné postupovať v súlade s povinnosťou eurokonformného výkladu vnútroštátnych právnych noriem, teda aplikovať a interpretovať právny predpis s ohľadom na znenie a účel smernice, ktorá bola týmto právnym predpisom transponovaná. Nakoľko účelom tejto smernice je (okrem iného), aby nárok na kompenzáciu nákladov na poskytovanie univerzálnej služby vznikol iba v prípade, že jej poskytovanie predstavuje pre podnikateľa neprimerané zaťaženie, je potom potrebné interpretovať ustanovenia § 53 ZEK v súlade s týmto účelom. 164. Ak by však aj existovala akákoľvek pochybnosť o jednoznačnosti jeho znenia, teda by bol teoreticky prípustný iný, ako smernicou sledovaný výklad (napr. výklad naznačený žalobcom), tak by v tomto prípade mal súd v súlade s princípom eurokonformného výkladu vnútroštátnych právnych noriem uprednostniť ten výklad, ktorý umožňuje dosiahnutie smernicou sledovaného výsledku. 165. Aj v prípade, ak by súd dospel k nepravdepodobnému záveru, že doslovné znenie ustanovenia § 53 ZEK v znení platnom v posudzovanom období je v rozpore s jeho účelom, ktorým je poskytnutie kompenzácie iba takých nákladov poskytovateľa univerzálnej služby, ktoré predstavujú neprimerané zaťaženie, sme toho názoru, že aj v takomto prípade by mal dať súd prednosť eurokonformnému výkladu zákona, teda výkladu, ktorý požaduje použitie kritéria neprimeraného zaťaženia. 166. Ako vyplýva z právnej teórie, ako aj rozhodovacej praxe, nástroje práva SR umožňujú pred gramatickým, doslovným výkladom uprednostniť výklad právneho predpisu podľa jeho účelu a zmyslu, teda výklad e ratione legis. V prípadoch nejasnosti alebo nezrozumiteľnosti znenia ustanovenia právneho predpisu (umožňujúceho napr. viac verzií interpretácie), alebo v prípade rozporu tohto znenia so zmyslom a účelom príslušného ustanovenia, o ktorého jednoznačnosti niet pochybností, možno uprednostniť výklad e ratione legis pred doslovným gramatickým (jazykovým) výkladom. Viazanosť štátnych orgánov zákonom v zmysle čl. 2 ods. 2 Ústavy SR totiž neznamená výlučnú a bezpodmienečnú nevyhnutnosť doslovného gramatického výkladu aplikovaných zákonných ustanovení, ale aj zmyslom a účelom zákona. 167. Podľa spol. OSK tomto prípade bolo celkom jednoznačné, že úmyslom zákonodarcu pri prijatí sporných ustanovení ZEK bolo transponovať smernicu o univerzálnej službe. Cieľom tejto smernice je pritom (okrem iného) priznanie úhrady nákladov za poskytovanie univerzálnej služby iba v prípade, ak tieto predstavujú neprimerané zaťaženie pre poskytovateľa univerzálnej služby. Takýto účel smernice o univerzálnej službe bol celkom jednoznačný z jej znenia, ako aj zo súvisiacej judikatúry Súdneho dvora. 168. V prípade, ak by súd dospel k záveru, že doslovný výklad § 53 ZEK v znení platnom v posudzovanom období neumožňuje použitie kritéria neprimeraného zaťaženia na posúdenie vzniku nároku na úhradu nákladov na poskytovanie univerzálnej služby a je preto v priamom rozpore s jednoznačným účelom tohto zákona, ktorý vychádza zo smernice o univerzálnej službe, je povinný v súlade s povinnosťou eurokonformného výkladu použiť také výkladové pravidlá, ktoré umožňujú výklad právneho predpisu v súlade s právom EÚ, v tomto prípade teda použiť výklad e ratione legis., pričom poukázal na rozhodnutie Nejvyššího soudu ČR vo veci sp. zn 33 Cdo 2894/2008, ktorý v obdobnej situácii aplikoval výklad e ratione legis za účelom dosiahnutia súladu vnútroštátnej normy s ustanoveniami smernice. 169. V neposlednom rade si spol. OSK poukázal na to, že v prípade, ak by bola žalobcovi priznaná náhrada nákladov za poskytovanie univerzálnej služby, žalovaný by bol povinný pristúpiť k vytvoreniu zákonom predpokladaného mechanizmu na kompenzáciu týchto čistých nákladov, do ktorého by museli prispievať podniky poskytujúce verejné siete alebo služby, ktoré spĺňajú zákonné podmienky. V dôsledku takéhoto rozhodnutia, ktoré by vo svojej podstate odporovalo účelu zákona vychádzajúceho z práva EÚ, by teda boli na svojich právach dotknuté ďalšie osoby, vrátane spol. OSK. Z tohto dôvodu preto nemožno prisvedčiť ani námietke spoločnosti ST, že eurokonformný výklad nie je v tomto prípade prípustný, nakoľko ho nie je možné použiť v konaní proti jednotlivcovi. Vyjadrenie účastníka v 7 rade - O2 Slovakia 170. V písomnom vyjadrení k žalobe účastník navrhol ju zamietnuť. Vo vzťahu k námietke žalobcu o nezohľadnení právneho názoru Najvyššieho súdu SR vyjadreného v rozsudkoch sp. zn. 6Sž/24/2012, 6Sž/13/2011 a 5Sž/35/2011 poukázal na to, že žalobca nijako nešpecifikoval, akým spôsobom sa žalovaný odchýlil od záverov najvyššieho súdu vyplývajúcich z predmetných rozsudkov. Bol názoru, že nestačilo iba uviesť všeobecné tvrdenie o porušení zákona, ale poukázanie na konkrétne skutočnosti, z ktorých sa porušenie vyvodzuje. 171. Účastník konania uviedol, že Smernica bola do zákona č. 610/2003 Z. z. transponovaná zákonom č. 654/2007 Z. z., avšak s nesprávnym znením a preto je aj ust. § 53 tohto zákona potrebné vykladať eurokonformne, ako dôsledok nepriameho účinku Smernice, a to v zmysle čl. 12 Smernice a takýto výklad je rozhodujúci pre posúdenie žiadosti žalobcu o úhradu čistých nákladov za poskytovanie univerzálnej služby. Rozhodujúcim faktorom na vznik práva na úhradu čistých nákladov bola v zmysle čl. 12 Smernice existencia neprimeraného zaťaženia podniku pri jej poskytovaní. Účastník bol názoru, že žalobca v žalobe nerozlišuje medzi priamym účinkom Smernice ako dôsledkom jej nesprávneho transponovania a nepriamym účinkom nesprávne transponovanej Smernice, ktorá v tomto prípade nastáva použitím eurokonformného výkladu národnej právnej normy. Potom záver žalovaného (eurokonformný výklad § 53 zákona č. 610/2003 Z. z.) o tom, že rozhodujúcim faktorom na vznik práva na úhradu zistených čistých nákladov je v zmysle čl. 12 Smernice existencia neprimeraného zaťaženia podniku pri jej poskytovaní bol plne v súlade so zásadou ochrany legitímnych očakávaní. Účastník konania v súlade s rozsudkom SD EÚ C-389/08 sa môže domáhať (a sa aj dovoláva) priameho účinku čl. 12 Smernice ako dôsledok nesprávne transponovanej právnej normy voči žalovanému ako správnemu orgánu. 172. Podľa účastníka konania námietka nepreskúmateľnosti vznesená žalobcom, a to z hľadiska žalovaným stanoveného kritéria podielu bytových a nebytových účastníckych prípojok v pevnom umiestnení na celkovom počte účastníckych prípojok (80%) bez ďalšieho vysvetlenia neobstojí. 173. K námietke o nedostatočne zistenom skutkovom stave uviedol, že žiadosť žalobcu za obdobie od 01.01.2011 - 31.10.2011 sa musela posudzovať v zmysle čl. 12 a 13 Smernice a za obdobie od 01.11.2011 - 31.12.2012 podľa § 53 zákona č. 351/2011 Z. z. Potom, ak pri posudzovaní nároku žalobcu o úhradu čistých nákladov za poskytovanie univerzálnej služby za obdobie od 01.01.2011 - 31.10.2011 bolo výsledkom správnej úvahy žalovaného usúdenie, že poskytovanie univerzálnej služby môže predstavovať neprimerané zaťaženie, národný regulačný úrad pristúpi ku kalkulácii čistých nákladov na poskytovanie univerzálnej služby, a to za účelom zistenia, či podnik poskytujúci univerzálnu službu skutočne aj znáša neprimerané zaťaženie. Pri posudzovaní nároku žalobcu o úhradu čistých nákladov za poskytovanie univerzálnej služby za obdobie od 01.11.2011 - 31.12.2012 výsledkom správnej úvahy žalovaného je usúdenie, že poskytovanie univerzálnej služby predstavuje pre žalovaného neprimerané zaťaženie, žalovaný pristúpi k výpočtu čistých nákladov v zmysle § 53 zákona č. 351/2011 Z. z. na zistenie, či poskytovanie univerzálnej služby je pre žalobcu skutočne neprimeraným zaťažením. Výpočtu čistých nákladov vynaložených na poskytovanie univerzálnej služby predchádza zákonom povolená úvaha žalovaného o neprimeranom zaťažení žalobcu. Keďže žalovaný zistil, že poskytovanie univerzálnej služby pre žalobcu nebolo neprimeraným zaťažením nepristúpil k výpočtu čistých nákladov vynaložených na poskytovanie univerzálnej služby. 174. K námietke žalobcu o rozpore zisteného skutkového stavu so správnym spisom, účastník konania uviedol, že žalobca žiadne ďalšie dôkazy na podporu svojich tvrdení neuviedol. 175. Ohľadom námietky žalobcu vlastniť majetok, účastník konania uviedol, že napadnuté rozhodnutie žalovaného nebolo voči žalobcovi zásahom do jeho ústavou garantovaného práva vlastniť majetok. Vyjadrenie účastníka v 8 rade - Slovanet 176. Tento účastník konania navrhol žalobu zamietnuť a napadnuté rozhodnutie žalovaného ako vecne správne potvrdiť. Uviedol, že vnútroštátne orgány aplikácie práva majú sa vždy usilovať o eurokonformný výklad vnútroštátneho práva, t. j. výklad v súlade so smernicou, aby sa tak zabezpečil reálny účinok smernice bez ohľadu na to, či ustanovenia použité pri výklade majú alebo nemajú priamy účinok. Poukázal na to, žalobca sa dobrovoľne uchádzal o poskytovanie univerzálnej služby a potom žalobca si bol, resp. mal byť vedomý skutočnosti vyplývajúcich so Smernice, t. j. že nemá zákonný nárok na refundáciu čistých nákladov vzniknutých pri vykonávaní povinností univerzálnej služby, ale túto obdrží až potom ako žalovaný posúdi, či jej poskytovanie bolo pre žalobcu neprimeraným zaťažením. 177. Nakoľko implementácia Smernice zákonom č. 610/2003 Z. z. neprebehla správne v časti posudzovania nároku na úhradu čistých nákladov z poskytovania univerzálnej služby, bol podľa účastníka konania žalovaný oprávnený priamo aplikovať Smernicu. Zároveň žalovaný je tým subjektom, ktorý je v zmysle Smernice oprávnený posudzovať výšku straty z poskytovania univerzálnej služby. V takomto prípade ide o tzv. triangulárny vertikálny vzťah priameho účinku smernice, kde sa jednotlivec (v danom prípade účastník v 8/ rade) dovoláva priamej aplikácie Smernice voči štátnemu orgánu (žalovanému), avšak priama aplikácia má vplyv na právne postavenie tretej osoby - žalobcu, ktorý môže byť vo svojom dôsledku priaznivý alebo nepriaznivý. Predpoklady k priznaniu priameho účinku Smernice boli v danom prípade naplnené. 178. Zároveň výber kritérií na posúdenie neprimeraného zaťaženia náleží do právomoci žalovaného, ktorý bol pri ich výbere v zmysle judikatúry Európskeho súdneho dvora povinný zohľadniť charakteristiku podniku, a to najmä kvalitu zariadení, ekonomickú a finančnú situáciu, ako aj podiel na trhu, pričom však muselo byť naplnené kritérium súvislosti s poskytovaním univerzálnej služby, čo aj bolo naplnené. 179. Účastníci konania v 3/, 9/ a 10/ rade sa k žalobe písomne nevyjadrili. Posúdenie skutkových tvrdení a právnej argumentácie. 180. Krajský súd v Bratislave ako správny súd vecne a miestne príslušný na konanie vo veci (§ 10, § 11 ods. 1 SSP) preskúmal napadnuté rozhodnutie v rozsahu dôvodov uvedených v žalobe, ako aj konanie, ktoré mu predchádzalo na nariadenom pojednávaní konanom v súlade s § 114 SSP v neprítomnosti riadne predvolaných účastníkov v 1., 2., 3., 6., 7., 9., 10., 12. rade a dospel k záveru, že napadnuté rozhodnutie žalovaného nebolo vydané v súlade so zákonom. 181. Podľa § 2 ods. 1 SSP v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 182. Podľa § 6 ods. 1 SSP, správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 183. Podľa § 177 ods. 1 SSP správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. 184. Podľa § 50 ods. 1 zákona č. 610/2003 Z. z., univerzálna služba je minimálny súbor služieb, ktoré sú dostupné v určenej kvalite na celom území štátu všetkým koncovým užívateľom bez ohľadu na ich geografickú polohu a za prijateľnú cenu, ktorou je cena zohľadňujúca úroveň spotrebiteľských cien a príjmy obyvateľov. 185. Podľa § 53 ods. 1 zákona č. 610/2003 Z. z., podnik poskytujúci univerzálnu službu má právo na úhradu zistených čistých nákladov vzniknutých pri vykonávaní povinností univerzálnej služby, ak jeho výnosy z tejto služby sú nižšie ako náklady preukázateľne potrebné na poskytovanie univerzálnej služby. Žiadosť o úhradu čistých nákladov s podkladmi môže podnik podať úradu do dvoch rokov od uplynutia finančného roka, v ktorom vznikli, inak právo na úhradu zaniká. 186. Podľa § 53 ods. 2 zákona č. 610/2003 Z. z., úrad na základe žiadosti podniku, ktorá obsahuje podklady na výpočet čistých nákladov, posúdi, či podnik zabezpečuje povinnosti vyplývajúce z poskytovania univerzálnej služby nákladovo efektívnym spôsobom a jej poskytovanie je pre podnik neprimeraným zaťažením. Podklady pre výpočet čistých nákladov môže úrad sám alebo prostredníctvom ním poverenej odborne spôsobilej a nezávislej osoby overovať a kontrolovať a nahliadať do účtovných kníh a záznamov, výsledky overovania podkladov úrad zverejní. 187. Podľa § 53 ods. 3 zákona č. 610/2003 Z. z., úrad vypočíta čisté náklady, pričom zohľadní akúkoľvek vznikajúcu výhodu na trhu, ktorú príslušný podnik získa poskytovaním povinností univerzálnej služby a rozhodne o výške kompenzácie straty. Na určenie čistých nákladov sa môže využiť aj postup určenia podnikov na poskytovanie povinnosti univerzálnej služby podľa § 50 ods. 4. Vypočítané čisté náklady úrad zverejní. 188. Podľa § 53 ods. 1 zákona č. 351/2011 Z. z. podnik určený na poskytovanie univerzálnej služby má právo na úhradu zistených čistých nákladov vzniknutých pri vykonávaní povinností univerzálnej služby, ak je poskytovanie univerzálnej služby pre podnik neprimeraným zaťažením. Žiadosť o úhradu čistých nákladov s podkladmi môže podnik podať úradu do dvoch rokov od uplynutia finančného roka, v ktorom vznikli, inak právo na úhradu zaniká 189. Podľa § 53 ods. 2 zákona č. 351/2011 Z. z., úrad na základe žiadosti podniku, ktorá obsahuje podklady na výpočet čistých nákladov, posúdi, či podnik plní povinnosti vyplývajúce z poskytovania univerzálnej služby nákladovo efektívnym spôsobom a jej poskytovanie môže byť pre podnik neprimeraným zaťažením. Podklady pre výpočet čistých nákladov môže úrad sám alebo prostredníctvom ním poverenej odborne spôsobilej a nezávislej osoby overovať a kontrolovať a nahliadať do účtovných kníh a záznamov, výsledky overovania podkladov úrad zverejní. 190. Podľa § 53 ods. 3 zákona č. 352/2011 Z. z., ak úrad zistí, že poskytovanie univerzálnej služby je pre podnik neprimeraným zaťažením, vypočíta čisté náklady, pričom prihliadne na akúkoľvek vznikajúcu výhodu na trhu, ktorú príslušný podnik získa poskytovaním univerzálnej služby a rozhodne o výške úhrady čistých nákladov. Vypočítané čisté náklady a metódu ich výpočtu úrad zverejní na svojom webovom sídle. 191. Podľa čl. 12 ods. 1 Smernice Európskeho parlamentu a Rady 220/22/ES - Kalkulácia nákladov záväzkov univerzálnej služby, ak národné regulačné orgány usúdia, že poskytovanie univerzálnej služby podľa článkov 3 až 10 môže predstavovať nespravodlivé zaťaženie podnikov určených na poskytovanie univerzálnej služby, budú kalkulovať čisté náklady za jej poskytovanie. Na tento účel regulačné orgány: a) vykalkulujú čisté náklady na plnenie záväzku univerzálnej služby, berúc do úvahy každú trhovú výhodu, ktorá plynie pre podnik určený na poskytovanie univerzálnej služby, v súlade s prílohou IV, časť A, alebo b) použijú čisté náklady na poskytovanie univerzálnej služby identifikovanej mechanizmom určovania v súlade s čl. 8 ods. 2. 192. Podľa čl. 12 ods. 2 Smernice Európskeho parlamentu a Rady 220/22/ES, čiastky a/alebo ďalšie informácie slúžiace ako základňa pre kalkuláciu čistých nákladov záväzkov univerzálnej služby podľa odseku 1 písm. a) kontroluje alebo overuje národný regulačný orgán alebo orgán nezávislý na príslušných stranách a schvaľuje národný regulačný orgán. Výsledky kalkulácie nákladov a závery auditu sú verejne dostupné. 193. Podľa čl. 13 ods. 1 Smernice Európskeho parlamentu a Rady 220/22/ES - Financovanie záväzkov univerzálnej služby, ak na základe kalkulácie čistých nákladov uvedených v čl. 12 národný regulačný orgán zisti, že podnik znáša neprimerané zaťaženie, členské štáty na žiadosť určeného podniku rozhodnú o: a) zavedení mechanizmu, ktorým sa podniku za transparentných podmienok uhradia stanovené čisté náklady z verejných fondov, a/alebo b) rozdelení čistých nákladov záväzkov univerzálnej služby medzi poskytovateľov elektronických komunikačných sietí a služieb. 194. Podľa § 3 ods. 1 Správneho poriadku správne orgány postupujú v konaní v súlade so zákonmi a inými právnymi predpismi. Sú povinné chrániť záujmy štátu a spoločnosti, práva a záujmy fyzických osôb a právnických osôb a dôsledne vyžadovať plnenie ich povinností. 195. Podľa § 3 ods. 5 Správneho poriadku rozhodnutie správnych orgánov musí vychádzať zo spoľahlivo zisteného stavu veci. Správne orgány dbajú o to, aby v rozhodovaní o skutkovo zhodných alebo podobných prípadoch nevznikali neodôvodnené rozdiely. 196. Podľa § 46 Správneho poriadku rozhodnutie musí byť v súlade so zákonmi a ostatnými právnymi predpismi, musí ho vydať orgán na to príslušný, musí vychádzať zo spoľahlivo zisteného stavu veci a musí obsahovať predpísané náležitosti. 197. Podľa § 47 ods. 3 Správneho poriadku v odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. 198. V prejednávanej veci správny súd má povinnosť preskúmať zákonnosť postupu konajúcich orgánov verejnej správy ako aj oboch v konaní vydaných preskúmavaných rozhodnutí v zmysle žalobných námietok. 199. Úlohou súdu v rámci preskúmania zákonnosti rozhodnutia a postupu správnych orgánov podľa SSP je posudzovať, či správny orgán vecne príslušný na konanie si zadovážil dostatok skutkových podkladov pre vydanie rozhodnutia, či zistil vo veci skutočný stav, či konal v súčinnosti s účastníkmi konania, či rozhodnutie bolo vydané v súlade so zákonmi a inými právnymi predpismi a či obsahovalo zákonom predpísané náležitosti, teda či rozhodnutie správneho orgánu bolo vydané v súlade s hmotnoprávnymi ako aj s procesnoprávnymi predpismi. Zákonnosť rozhodnutia správneho orgánu je podmienená zákonnosťou postupu správneho orgánu predchádzajúcemu vydaniu napadnutého rozhodnutia. V rámci súdneho prieskumu súd skúma aj procesné pochybenia správneho orgánu namietané v žalobe z hľadiska toho, či takéto namietané procesné pochybenie správneho orgánu je takou vadou konania pred správnym orgánom, ktorá mohla mať vplyv na zákonnosť napadnutého rozhodnutia. Súd preskúmava aj zákonnosť postupu správneho orgánu, ktorým sa vo všeobecnosti rozumie aktívna činnosť správneho orgánu podľa procesných a hmotnoprávnych noriem, ktorou realizuje právomoc stanovenú zákonmi. V zákonom predpísanom postupe je správny orgán oprávnený a súčasne aj povinný vykonať úkony v priebehu konania a ukončiť ho vydaním rozhodnutia, ktoré musí mať zákonom predpísané náležitosti, ak sa na takéto konanie vzťahuje zákon o správnom konaní. Každé rozhodnutie správneho orgánu musí spĺňať všetky zákonom naň kladené formálne náležitosti, t. j. musí byť vydané v písomnej forme, vecne príslušným správnym orgánom. Musí vychádza zo spoľahlivo zisteného stavu veci a musí obsahovať náležitosti určené právnymi predpismi na prejednávanú vec sa vzťahujúcimi. 200. Osoby dotknuté rozhodnutím správneho orgánu majú právo na také odôvodnenie rozhodnutia, ktoré jasne a zrozumiteľne dáva odpovede na všetky právne a skutkovo relevantné otázky súvisiace s predmetom konania. Absenciu dôvodov v rozhodnutí, na základe ktorých orgán verejnej moci vo veci rozhodol, je treba považovať za prejav arbitrárnosti, znamenajúci porušenie ústavou garantovaného základného práva, majúci za následok nepreskúmateľnosť takéhoto rozhodnutia. 201. Správny súd úvodom uvádza, že v zmysle zákona o elektronických komunikáciách (pôvodný aj nový zákon) univerzálna služba predstavuje povinnosť určitého telekomunikačného podniku pôsobiaceho v danom štáte uloženú mu štátom vo verejnom záujme a spočívajúcu v zabezpečení určeného súboru služieb, ktoré majú byť dostupné v určenej kvalite na celom území štátu všetkým koncovým užívateľom bez ohľadu na ich geografickú polohu a za prijateľnú cenu, ktorou je cena zohľadňujúca úroveň spotrebiteľských cien a príjmy obyvateľov. Úrad (žalovaný) určí podnik (viac podnikov) na poskytovanie univerzálnej služby a z toho vyplývajúcich povinností pre daný podnik. Univerzálna služba sa poskytuje primárne bytovým zákazníkom a jednou z jej funkcií je zabezpečenie zvýšenia sociálnej inklúzie, ktorej cieľom je umožniť každému cenovo i priestorovo dostupné základné služby elektronických komunikácií. Táto funkcia nie je určená nebytovým zákazníkom. 202. V Slovenskej republike univerzálnu službu poskytoval žalobca v rozhodnom období rokov 2005 až 2012 (povinnosť poskytovať univerzálnu službu mu skončila dňa 06.08.2012) a za tieto obdobia si postupne podanými žiadosťami uplatnil od žalovaného úhradu čistých nákladov na univerzálnu službu, pričom však ani za jedno z uvedených období (roky 2005 - 2006, 2007 - 2008, 2009 - 2010, 2011 - 2012) nebola žalobcovi žalovaným kompenzácia nákladov na univerzálnu službu ani čiastočne priznaná. Žalobca inicioval súdny prieskum voči každému z rozhodnutí vydaných žalovaným za roky 2005 a 2006, 2007 a 2008, ako aj 2009 a 2010. Napadnuté rozhodnutia žalovaného boli Najvyšším súdom SR zrušené (rozsudky sp. zn. 6Sž/13/2011 z 29.02.2012, 5Sž/35/2011 z 19.07.2012 a 6Sž/24/2012 z 27.11.2013) a veci boli vrátené na ďalšie konanie a nové rozhodnutie. V nových správnych konaniach však žalovaný opätovne úhradu nákladov žalobcovi ani čiastočne nepriznal. Podľa vyjadrenia zástupcu žalobcu na súdnom pojednávaní aj tieto nové rozhodnutia žalovaného napadol podaním správnych žalôb, o ktorých správne súdy však doposiaľ nerozhodli. 203. Potrebu zohľadniť širšie súvislosti veci v prípade danej problematiky zdôraznil aj Najvyšší súd SR, ktorý v rozsudku sp. zn. 5Sž/35/2011 z 19.07.2012 (rozsudok pre roky 2007 a 2008) podotkol: „Preto Najvyšší súd Slovenskej republiky k posúdeniu danej veci na úvod považuje za vhodné upriamiť pozornosť na krátky exkurz do histórie od roku 1992, kedy bola bývalá Ústredná správa spojov nahradená štátnym podnikom Slovenské telekomunikácie, ktorý mal zabezpečenú infraštruktúru na poskytovanie telekomunikačných služieb. Neskôr do podniku pristúpil súkromný akcionár Deutsche Telekom. Dôsledkom liberalizácie sektora vstúpili na trh aj iní poskytovatelia, čo viedlo k odbúraniu štátneho monopolu a konkurencia priniesla aj zvýšené požiadavky na kvalitu a rýchlosť služieb, teda nevyhnutne sa infraštruktúra musela modernizovať plus sa postavili nové siete, najmä v oblasti internetu a mobilných služieb. Je síce pravdou, že Slovak Telekom, a. s. mal najlepšie podmienky na poskytovanie univerzálnej služby, ktorá sa zaviedla v dôsledku transponovania smernice. Táto smernica požaduje, aby bol jeden alebo viacero podnikov poskytujúcich telekomunikačné služby ustanovený ako poskytovateľ univerzálnej služby, pričom jej poskytovanie je vnímané ako uloženie povinnosti. Z pohľadu progresívneho technického rozvoja treba mať na pamäti, že infraštruktúra, ktorú Slovak Telekom, a. s. zdedil od svojho predchodcu, vyžadovala modernizáciu. Nie je sporné, že v oblasti poskytovania prístupu k verejnej telefónnej sieti na pevnom mieste mal podnik ST najlepšie podmienky. Poskytovanie verejnej telefónnej siete predstavuje však len jednu povinnosť vyplývajúcu z univerzálnej služby. Do úvahy treba vziať najmä náklady ST na vybudovanie sietí internetového pripojenia a zriadenie a údržbu verejných telefónnych automatov, ktoré sú spravované výlučne ST a iné podniky takéto služby neposkytujú. Navyše ST má ako jediný operátor povinnosť zabezpečiť prístup k verejne dostupným telefónnym službám pre zdravotne postihnutých užívateľov a primeranej dostupnosti verejných telefónnych automatov (VTA) s bezbariérovým prístupom a osobitným vybavením. Otázka poskytovania univerzálnej služby je preto primárne otázkou technickou a vyžaduje vynaloženie nevyhnutných nákladov." 204. Z pripojeného administratívneho spisu vyplýva, že žalobca požiadal žalovaného o úhradu nákladov za poskytovanie univerzálnej služby za roky 2011 - 2012, ktorú žiadosť žalovaný posudzoval, do konania pribral ako účastníkov spoločnosti vystupujúce aj v tomto súdnom konaní v pozícii pribratých účastníkov. 205. Správny súd námietku nesprávneho žalovaného subjektu - Úradu pre reguláciu elektronických komunikácii a poštových služieb vyhodnotil ako účelovú, nakoľko z ustálenej súdnej praxe vyplýva, že v danom prípade označil žalobca žalovaného správne. 206. K námietke nesprávneho právneho posúdenia veci - výkladu ust. § 53 pôvodného aj nového zákona o elektronických komunikáciách, článkov 12 a 13 Smernice a nerešpektovanie právneho názoru vysloveného v rozsudkoch Najvyššieho súdu SR sp. zn. 6Sž/13/2011 z 29.02.2012, 5Sž/35/2011 z 19.07.2012 a 6Sž/24/2012 z 27.11.2013. Tieto vyššie uvedené rozsudky najvyššieho súdu sa vzťahovali na posúdenie žiadosti žalobcu počas účinnosti pôvodného zákona o elektronických komunikáciách (zákon č. 610/2003 Z. z. bol účinný do 31.10.2011). Ohľadom námietky, že žalovaný sa pri rozhodovaní neriadil právnym názorom vysloveným vo vyššie uvedených rozsudkoch najvyššieho súdu správny súd uvádza, že v týchto rozsudkoch (sp. zn. 6Sž/13/2011, 5Sž/35/2011) sa najvyšší súd detailne zaoberal výkladom ust. § 53 zákona č. 610/2003 Z. z. ako aj čl. 12, 13 Smernice v súvislosti s posúdením žiadostí žalobcu o úhradu čistých nákladov na ním poskytovanú univerzálnu službu za obdobie rokov 2005 - 2006 a 2007 - 2008. V tejto súvislosti správny súd uvádza, že z dôvodu zachovania princípu predvídateľnosti aplikácie práva ako aj zachovania princípu právnej istoty je potrebné, aby sa aj v skutkovo a právne obdobných veciach postupovalo a rozhodovalo rovnako, z čoho vyplýva, že žalovaný mal primerane aplikovať závery týchto rozsudkov aj na prejednávanú vec. Na relevantnosť právnych názorov Najvyššieho súdu SR vyslovených v jeho skorších rozsudkoch vydaných pre iné roky poskytovania univerzálnej služby (sp. zn. 6Sž/13/2011, 5Sž/35/2011) poukázal aj samotný žalovaný, keď v odôvodnení prvostupňového rozhodnutia zaradil uvedené skoršie rozsudky Najvyššieho súdu SR do právneho základu svojho rozhodnutia. 207. Podstatnou otázkou v prejednávanej veci je posúdenie zákonnosti postupu a oboch vydaných preskúmavaných rozhodnutí pri posúdení žiadosti žalobcu o úhradu jeho čistých nákladov za poskytovanie univerzálnej služby za obdobie roka 2011 až do júla 2012. Do 31.10.2011 bola táto skutočnosť upravená v ust. § 53 zákona č. 610/2003 Z. z. a v následnom období v § 53 zákona č. 351/2011 Z. z. Otázky úhrady nákladov na poskytovanie univerzálnej služby sú upravené v čl. 12 a 13 Smernice, ktorá bola implementovaná do slovenského právneho poriadku už pôvodným zákonom o elektronických komunikáciách. Táto prvotná implementácia však neprebehla správne v časti posudzovania nároku na úhradu čistých nákladov z poskytovania univerzálnej služby (§ 53). Sporným v danom prípade je práve výklad tohto ustanovenia (§ 53) v znení pôvodného a nového zákona o elektronických komunikáciách, a to z pohľadu nutnosti skúmania existencie neprimeraného zaťaženia poskytovateľa univerzálnej služby (žalobcu). Medzi účastníkmi konania bola sporná aj aplikácia Smernice na predmetnú vec - priama, resp. nepriama. Ohľadom výkladu účinku Smernice správny súd uvádza, že každý orgán členského štátu (orgán verejnej správy, resp. súd) je povinný vykladať vnútroštátne právo eurokonformne, t. j. čo možno najviac v súlade s európskou právnou úpravou vyplývajúcou v danom prípade zo Smernice (čl. 12 a 13), t. j. v zmysle znenia Smernice a jej cieľov tak, aby sa dosiahol ňou sledovaný výsledok, ktorým je okrem iného aj ochrana hospodárskej súťaže na úseku poskytovania telekomunikačných služieb a to tak, aby nedochádzalo k deformáciám trhu. Odklon od eurokonformného výkladu je možné iba výnimočne. 208. V tejto súvislosti, je treba uviesť, že výklad článkov 12 a 13 Smernice uskutočnil Súdny dvor EÚ v rozhodnutiach vo veci č. C-398/08 z 06.10.2010 a vo veci C-222/08 zo dňa 06.10.2010 a (obdobne ho prijal a uskutočnil aj Najvyšší súd SR v rozsudkoch sp. zn. 6Sž/13/2011, 5Sž/35/2011) a takýto výklad je potom právne záväzný aj pre orgány verejnej správy a súdy Slovenskej republiky. V týchto rozsudkoch Súdny dvor EÚ dospel k záveru, že: ..... hoci ustanovenia článku 12 ods. 1 druhého odseku a prílohy v smernici upravujú ako majú byť vypočítané čisté náklady za poskytovanie univerzálnej služby v prípade, že národné regulačné orgány usúdia, že jej poskytovanie môže predstavovať nespravodlivé zaťaženie, ani z uvedeného článku 12 ods. 1, a ani z iného ustanovenia tejto smernice nevyplýva, že by zákonodarca Spoločenstva mal v úmysle sám stanoviť podmienky, za ktorých majú uvedené orgány už vopred rozhodnúť, že toto poskytovanie môže byť takýmto nespravodlivým zaťažením. Naopak z ustanovení článku 13 smernice vyplýva, že len na základe výpočtu čistých nákladov na poskytovanie univerzálnej služby podľa článku 12 tejto smernice môžu národné regulačné orgány konštatovať, že podnik poverený poskytovaním univerzálnej služby je skutočne nespravodlivo zaťažený a že členské štáty musia na žiadosť tohto podniku rozhodnúť o podmienkach odškodnenia z dôvodu týchto nákladov (rozsudok C-222/08). Zhodný výklad relevantných ustanovení Smernice konštatoval Súdny dvor EÚ aj v rozsudku C-389/08. 209. Správny súd uvádza, že v zmysle záverov uvedených v rozsudkoch Najvyššieho súdu SR sp. zn. 6Sž/13/2011, 5Sž/35/2011 a rozsudkov Súdneho dvora EÚ vo veci č. C-398/08 a vo veci C-222/08 bol žalovaný povinný vykonať špeciálnu kalkuláciu čistých nákladov k tomu, aby mohol prijať záver o neprimeranom zaťažení žalobcu v súvislosti s jeho povinnosťou poskytovať univerzálnu službu, čo a contrario znamená, že špeciálna kalkulácia čistých nákladov je potrebná aj k tomu, aby žalovaný mohol konštatovať, že poskytovanie univerzálnej služby pre žalobcu neprimerané zaťaženie nepredstavovalo (rozsudok sp. zn. 5Sž/35/2012). 210. Správny súd poukazuje na skutočnosť, že Najvyšší súd SR vo vyššie uvedenom rozsudku vyjadril nesúhlas s názorom žalovaného, že nebolo potrebné pristúpiť k výpočtu čistých nákladov univerzálnej služby, nakoľko žalovaný ešte predtým na základe ním zvoleného kritéria (podielu bytových a nebytových účastníckych prípojok na pevnom umiestnení) neusúdil, že by poskytovanie univerzálnej služby v roku 2011 a 2012 predstavovalo pre žalobcu neprimerané zaťaženie. Výklad čl. 12 a čl. 13 Smernice ESD je právne záväzný tak pre národné súdy ako aj orgány verejnej správy (žalovaného). Z uvedeného dôvodu pokiaľ žalovaný konštatoval, že poskytovanie univerzálnej služby v posudzovanom období nepredstavovalo pre žalobcu neprimerané zaťaženie, a preto mu nepriznal kompenzáciu straty podľa ust. § 53 zákona č. 610/2003 Z. z., resp. § 53 zákona č. 351/2011 Z. z., bez uskutočnenia výpočtu čistých nákladov podľa čl. 12 Smernice, ktoré toto zaťaženie predstavovalo pre žalobcu, postupoval v rozpore s čl. 12 a čl. 13 Smernice, a teda aj v rozpore s § 53 zákona o elektronických komunikáciách, a to tak v zmysle pôvodného aj nového zákona, t. j. za celé žalobcom uplatnené obdobie 2011 - 2012. 211. Správny súd uvádza, že pokiaľ žalovaný na podporu svojho postupu tvrdil, že predpokladom rozhodovania o nároku na náhradu je rozhodnutie o zaťažení podniku (fáza 1) a až v prípade zistenia nadmerného zaťaženia je relevantné vypočítanie čistých nákladov univerzálnej služby podnikom poskytovanej (fáza 2), nebolo možné z vyššie uvedených dôvodov súhlasiť s jeho tvrdením, keďže takýto názor nie je v súlade s vysloveným stanoviskom ESD, pretože z uvedeného vyplýva, že národný regulačný úrad musí konštatovať nespravodlivé zaťaženie pred realizáciou samotného odškodnenia, pričom predpokladom posúdenia zaťaženia je výpočet čistých nákladov podľa čl. 12 Smernice. V zmysle uvedeného súd konštatuje, že žalovaný postupom, kedy posudzovanie žiadosti žalobcu rozdelil na dve samostatné fázy a v rámci prvej fázy aplikujúc zvolené kritérium vyhodnotil vykonávanie univerzálnej služby žalobcom bez neprimeraného zaťaženia, pričom však nevykonal kalkuláciu čistých nákladov univerzálnej služby na základe žalobcom predložených podkladov, konal tak v rozpore s uvedenou judikatúrou Najvyššieho súdu SR a ESD. Rozhodnutia správnych orgánov oboch stupňov preto vychádzajú z nesprávneho právneho posúdenia veci. 212. Vzhľadom na dôvod, pre ktorý boli preskúmavané rozhodnutia zrušené sa správny súd už nebude bližšie zaoberať ostatným procesným námietkam vzneseným žalobcom, avšak aj napriek tomu stručne uvádza, že viaceré z nich, napr. námietka porušenia práva žalobcu na vyjadrenie sa na ústnom pojednávaní, porušenie zásady aktívnej súčinnosti účastníkov konania a správneho orgánu, porušenie práva žalobcu vlastniť majetok, porušenie práva na súdnu a inú právnu ochranu a porušenie práva na prerokovanie veci bez zbytočných prieťahov je treba vyhodnotiť ako zjavne nedôvodné. 213. Potom žalovaný nedostatočne zistil skutkový stav vo veci, nesprávne si vyložil ust. § 53 pôvodného aj nového zákona o elektronických komunikáciách, t. j. vec nesprávne právne posúdil a preto správny súd nepovažoval za potrebné posudzovať námietku žalovaným zvolených kritérií podielu žalobcu na trhu elektronických komunikácií s tým, že bude povinnosťou žalovaného v novom konaní zvoliť kritéria pre posúdenie primeranosti zaťaženia žalobcu pri poskytovaní univerzálnej služby v rozhodnom období nanovo, a to v dôsledku jeho povinnosti urobiť výpočet čistých nákladov vyplývajúcich z poskytovania univerzálnej služby, od ktorého sa bude odvíjať aj správna úvaha žalovaného pri výbere vhodných kritérií. To všetko samozrejme s ohľadom na záväzné názory vyslovené najvyšším súdom a ESD, podľa ktorých európska legislatíva ponecháva v kompetencii žalovaného, aby stanovil všeobecné a neosobné kritéria, pomocou ktorých je možné určiť hranice, ktoré keď sa prekročia, zaťaženie môže byť považované za nadmerné, a to v závislosti od druhu podniku, najmä od jeho zariadení, ekonomickej a finančnej situácie, ako aj podielu na trhu. Tieto kritéria však musia byť nielenže dostatočne odôvodnené v rozhodnutí žalovaného, ale zároveň musia vychádzať z dostatočného množstva relevantných podkladov v záujme dodržania zásady spoľahlivo zisteného stavu veci. 214. Záverom správny súd opakuje, že v danom prípade je treba použiť eurokonformný výklad ust. § 53 pôvodného aj nového zákona, a to v súlade s výkladom čl. 12 a 13 Smernice, ktoré učinil ESD v rozsudkoch vo veci č. C-398/08 a vo veci C-222/08 a ktorý výklad si osvojil aj Najvyšší súd SR (rozsudky sp. zn. 6Sž/13/2011, 5Sž/35/2011). Podľa tohto výkladu mala byť zo strany žalovaného pred posúdením neprimeranej zaťaženosti žalobcu vykonaná kalkulácia čistých nákladov, čo však žalovaný neučinil. 215. Na základe zistených skutočností správny súd dospel k záveru, že napadnuté rozhodnutie žalovaného je potrebné zrušiť podľa § 191 ods. 1 písm. c) a e) SSP a vec vrátiť žalovanému na ďalšie konanie, v ktorom bude viazaný vysloveným právnym záverom súdu (§ 191 ods. 6 SSP) a bude jeho povinnosťou vo veci opätovne konať o podanom návrhu v naznačenom smere a vo veci rozhodnúť. 216. O práve na nárok na náhradu trov konania rozhodol súd podľa § 167 ods. 1 SSP v spojení s § 175 ods. 1 SSP a vzhľadom na úspech v konaní bol žalobcovi tento nárok priznaný v plnom rozsahu, pričom podľa § 175 ods. 2 SSP o výške náhrady trov konania rozhodne správny súd po právoplatnosti tohto rozhodnutia samostatným uznesením. Zároveň správny súd nepriznal právo na náhradu trov konania (§ 169 SSP) pribratým účastníkom, keďže neboli na to splnené zákonné podmienky a súd nevzhliadol ani existenciu dôvodov hodných osobitného zreteľa. 217. Toto rozhodnutie senát Krajského súdu v Bratislave prijal pomerom hlasov 3 : 0 (§ 139 ods. 4 SSP). Poučenie: Proti tomuto rozsudku možno podať kasačnú sťažnosť v lehote jedného mesiaca od jeho doručenia na Krajský súd v Bratislave. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 443 SSP). V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa (písm. a/); ide o konania o správnej žalobe podľa § 6 ods. 2 písm. c/ a d/ (písm. b/); je žalovaným Centrum právnej pomoci (písm. c/).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2020:1016202709.3 (dáta aktuálne k 11. 11. 2026). Záväzné je znenie zverejnené súdom.




